Lifan-Z/Chinese-poetries-txt huggingface dataset:
时平物茂岁功成，重翟排云到玉京。四海未知春色至，今宵先入九重城。
银烛金炉禁漏移，月轮初照万年枝。造舟已似文王事，卜世应同八百期。
汉主承乾帝道光，天家花烛宴昭阳。六衣盛礼如金屋，彩笔分题似柏梁。
金马辞臣赋小诗，梨园弟子唱新词。君恩还似东风意，先入灵和蜀柳枝。
百草千花共待春，绿杨颜色最惊人。天边雨露年年在，上苑芳华岁岁新。
长爱龙池二月时，毶毶金线弄春姿。假饶叶落枝空后，更有梨园笛里吹。
绿水成文柳带摇，东风初到不鸣条。龙舟欲过偏留恋，万缕轻丝拂御桥。
百尺长条婉曲尘，诗题不尽画难真。凭君折向人间种，还似君恩处处春。
风暖云开晚照明，翠条深映凤皇城。人间欲识灵和态，听取新词玉管声。
醉折垂杨唱柳枝，金城三月走金羁。年年为爱新条好，不觉苍华也似丝。
新春花柳竞芳姿，偏爱垂杨拂地枝。天子遍教词客赋，宫中要唱洞箫词。
凝碧池头蘸翠涟，凤皇楼畔簇晴烟。新词欲咏知难咏，说与双成入管弦。
侍从甘泉与未央，移舟偏要近垂杨。樱桃未绽梅花老，折得柔条百尺长。
曾持使节驻毘陵，长与州人有旧情。为向驿桥风月道，舍人髭鬓白千茎。
绣衣乘驿急如星，山水何妨寄野情。肯向九仙台下歇，闲听孟叟醉吟声。
清商一曲远人行，桃叶津头月正明。此是开元太平曲，莫教偏作别离声。
三年耀武群雄服，一日回銮万国春。南北通欢永无事，谢恩归去老陪臣。
燧林芳草绵绵思，尽日相携陟丽谯。别后巏嵍山上望，羡君时复见王乔。
崇霞台上神仙客，学辨痴龙艺最多。盛德好将银管述，丽词堪与雪儿歌。
经旬因雨不重来，门有蛛丝径有苔。再向白莲亭上望，不知花木为谁开。
塞诏东来淝水滨，时情惟望秉陶钧。将军一阵为功业，忍见沙场百战人。
翡翠戏翻荷叶雨，鹭鸶飞破竹林烟。时沽村酒临轩酌，拟摘新茶靠石煎。
啖肉先生欲上升，黄云踏破紫云崩。龙腰鹤背无多力，传与麻姑借大鹏。
札札机声晓复晡，眼穿力尽竟何如。美人一曲成千赐，心里犹嫌花样疏。
雷轰叠鼓火翻旗，三异翩翩试水师。惊起黑龙眠不得，狂风猛雨不多时。
星使南驰入楚重，此山偏得驻行踪。落花满地月华冷，寂寞旧山三四峰。
几宵烟月锁楼台，欲寄侯门荐下才。满面尘埃人不识，谩随流水出山来。
碧岩深洞恣游遨，天与芦花作羽毛。要识此来栖宿处，上林琼树一枝高。
玉甃垂钩兴正浓，碧池春暖水溶溶。凡鳞不敢吞香饵，知是君王合钓龙。
曾遭宁戚鞭敲角，又被田单火燎身。闲向斜阳嚼枯草，近来问喘为无人。
龙舟轻飐锦帆风，正值宸游望远空。回首皖公山色翠，影斜不到寿杯中。
岳寺春深睡起时，虎跑泉畔思迟迟。蜀茶倩个云僧碾，自拾枯松三四枝。
大夫名价古今闻，盘屈孤贞更出群。将谓岭头闲得了，夕阳犹挂数枝云。
才离海岛宿江滨，应梦笙歌作近邻。减省雕梁并头语，画堂中有未归人。
王孙还是负佳期，玉马追游日渐西。独上郊原人不见，鹧鸪飞过落花溪。
忘餐为恋满枝红，锦障频移护晚风。客散酒酣归未得，栏边独立月明中。
王母妆成镜未收，倚栏人在水精楼。笙歌莫占清光尽，留与溪翁一钓舟。
寒食寻芳游不足，溪亭还醉绿杨烟。谁家花落临流树，数片残红到槛前。
列宿回元朝北极，爽神晞露滴楼台。佳人卷箔临阶砌，笑指庭花昨夜开。
台榭沈沈禁漏初，麝烟红蜡透虾须。雕笼鹦鹉将栖宿，不许鸦鬟转辘轳。
银河昨夜降醍醐，洒遍坤维万象苏。疑是鲛人曾泣处，满池荷叶捧真珠。
古殿烟霞簇画屏，直疑踪迹到蓬瀛。碧桃满地眠花鹿，深院松窗捣药声。
铜龙看却送春来，莫惜颠狂酒百杯。吟鬓就中专拟白，那堪更被二更催。
戴星先捧祝尧觞，镜里堪惊两鬓霜。好是灯前偷失笑，屠苏应不得先尝。
洞房脉脉寒宵永，烛影香消金凤冷。猧儿睡魇唤不醒，满窗扑落银蟾影。
轻笼小径近谁家，玉马追风翠影斜。爱把长条恼公子，惹他头上海棠花。
鹅黄剪出小花钿，缀上芳枝色转鲜。饮散无人收拾得，月明阶下伴秋千。
东君爱惜与先春，草泽无人处也新。委嘱露华幷细雨，莫教迟日惹风尘。
句践初迎西子年，琉璃为帚扫溪烟。至今不改当时色，留与王孙系酒船。
绿杨移傍小亭栽，便拥秾烟拨不开。谁把金刀为删掠，放教明月入窗来。
远接关河高接云，雨余洗出半天津。牡丹不用相轻薄，自有清阴覆得人。
掩映莺花媚有余，风流才调比应无。朝朝奉御临池上，不羡青松拜大夫。
王孙宴罢曲江池，折取春光伴醉归。怪得美人争鬬乞，要他秾翠染罗衣。
残照林梢袅数枝，能折醉客上金堤。马娇如练缨如火，瑟瑟阴中步步嘶。
莎草放茵深护砌，海榴喷火巧横墙。纹鳞引子跳银海，紫燕呼雏语画梁。
昂藏大步蚕丛国，曲颈微伸高九尺。卓女窥窗莫我知，严仙据案何曾识。
自古皆传蜀道难，尔何能过拔蛇山。忽惊登得鸡翁碛，又恐碍著鹿头关。
不随俗物皆成土，只待良时却补天。釜鱼化作池中物，木履浮为天际船。
四邻侵我我从伊，毕竟须思未有时。试上含元殿基望，秋风秋草正离离。
紫云楼下曲江平，鸦噪残阳麦陇青。莫上慈恩最高处，不堪看又不堪听。
垂老无端用意乖，谁知道侣厌清斋。如今又采蘼芜去，辜负张君绣靸鞋。
辛勤得茧不盈筐，灯下缫丝恨更长。着处不知来处苦，但贪衣上绣鸳鸯。
棹警鸥飞水溅袍，影侵潭面柳垂条。终日醉，绝尘劳，曾见钱塘八月涛。
昔日曾看瑞应图，万般祥端不如无。摩诃池上分明见，仔细看来是那鹕。
试问朝中为宰相，何如林下作神仙。一壶美酒一炉药，饱听松风白昼眠。
迸出班犀数十株，更添幽景向蓬壶。出来似有凌云势，用作丹梯得也无。
摆脱尘机上钓船，免教荣辱有流年。无系绊，没愁煎，须信船中有散仙。
风浩寒溪照胆明，小君山上玉蟾生。荷露坠，翠烟轻，拨刺游鱼几处惊。
软碧摇烟似送人，映花时把翠蛾嚬。青青自是风流主，慢飒金丝待洛神。
徐徐出土非人种，枝叶难投日月壶。为是因缘生此地，从他长养譬如无。
晋江江畔趁春风，耕破云山几万重。两足一犂无外事，使君何啻五侯封。
扫石耕山旧子真，布衣草履自随身。石崖壁立题诗处，知是当年凤阁人。
九重天子人中贵，五等诸侯阃外尊。争似布衣云水客，不将名字挂乾坤。
四十里城花发时，锦囊高下照坤维。虽妆蜀国三秋色，难入豳风七月诗。
去年今日到城都，城上芙蓉锦绣舒。今日重来旧游处，此花憔悴不如初。
草履初登南岳船，铜瓶犹贮北山泉。衡阳旧寺春归晚，门锁寒潭几树蝉。
碧云章句才离手，紫府神仙尽点头。树迎高鸟归深野，云傍斜阳过远山。
内人晓起怯春寒，轻揭珠帘看牡丹。一把柳丝收不得，和风搭在玉栏杆。
稚子出看莎径没，渔翁来报竹桥流。踪迹未辞鸳鹭客，梦魂先到鹧鸪村。
病起正当秋阁迥，酒醒迎对夜涛寒。炉中药熟分僧饭，枕上琴闲借客弹。
门前春水白苹花，岸上无人小艇斜。商女经过江欲暮，散抛残食饲神鸦。
阊门风暖落花干，飞遍江城雪不寒。独有晚来临水驿，闲人多凭赤栏干。
根柢虽然傍浊河，无妨终日近笙歌。毵毵金带谁堪比，还共黄莺不较多。
孔雀尾拖金线长，怕人飞起入丁香。越女沙头争拾翠，相呼归去背斜阳。
桑田一变赋归来，爵禄焉能凂我哉。黄犊依然花竹外，清风万古凛荆台。
春江潋潋清且急，春雨蒙蒙密复疏。一曲狂歌两行泪，送君兼寄故乡书。
坏墙风雨几经春，草色盈庭一座尘。自是神明无感应，盛衰何得却由人。
夜半呼儿趁晓耕，羸牛无力渐艰行。时人不识农家苦，将谓田中谷自生。
柏树松阴覆竹斋，罢烧药灶纵高怀。世间应少山间景，云绕青松水绕堦。
延寿溪头叹逝波，古今人事半销磨。昔除正字今何在，所谓人生能几何。
柴桑分邑载图经，屈曲山光展画屏。最是芦洲东北望，人家残照隔烟汀。
众湖湖口系兰船，睡起中餐又却眠。风伯如何解回怒，数宵樯倚碧芦烟。
偶系扁舟枕绿莎，旋移深处避惊波。晓来闲共渔人话，此去巴陵路几多。
游丝垂幄雨依依，枝上红香片片飞。把酒问春因底意，为谁来后为谁归。
花枝千万趁春开，三月瓓珊即自回。剩向东园种桃李，明年依旧为君来。
西塞名山立翠屏，浓岚横入半江青。千寻铁鏁无由问，石壁空存道者形。
匹妇顽然莫问因，匹夫何去望千春。翻思岵屺传诗什，举世曾无化石人。
首出崔嵬占上游，迥存浓翠向荆州。空闻别有回山力，却见长江曲尺流。
秋染棠梨叶半红，荆州东望草平空。谁知孤宦天涯意，微雨萧萧古驿中。
总角曾随上峡船，寻思如梦可凄然。夜来孤馆重来宿，枕底滩声似旧年。
秭归城邑昔曾过，旧识无人奈老何。独有凄清难改处，月明闻唱竹枝歌。
南陵直上路盘盘，平地凌云势万端。堪笑巴民不厌足，更嫌山少画山看。
渝州江上忽相逢，说隐西山最上峰。略坐移时又分别，片云孤鹤一枝筇。
桃李栽成艳格新，数枝留得小园春。半红半白无风雨，随分夭容解笑人。
隐几经旬疾未痊，孤灯孤驿若为眠。郡楼昨夜西风急，一一更筹到枕前。
曾上青泥蜀道难，架空成路入云寒。如何却向巴东去，三十六盘天外盘。
船樯相望荆江中，岸芦汀树烟蒙蒙。路闻堤缺水如箭，未知何日生南风。
冰雪肌肤力不胜，落花飞絮绕风亭。不知何事秋千下，蹙破愁眉两点青。
梨花如雪已相迷，更被惊乌半夜啼。帘卷玉楼人寂寂，一钩新月未沈西。
偶泊巴东古县前，宦情乡思两绵绵。不堪蜡炬烧残泪，雨打船窗半夜天。
粉英香萼一般般，无限行人立马看。村女浴蚕桑柘绿，枉将颜色忍春寒。
画船晚过淘金碛，不见黄金惟见石。犹恐黄金价未高，见得锱铢几多力。
大石岭南梅欲发，南陵陂上雪初飞。苦无酒解愁成阵，又附兰桡向秭归。
仙中姑射接瑶姬，成阵清香拥路岐。半出驿墙谁画得，雪英相倚两三枝。
冷杉枯柏路盘空，毛发生寒略略风。两汉真仙在何处，巡香行绕蘂珠宫。
庙前溪水流潺潺，庙中修竹声珊珊。襄王一梦杳难问，晚晴天气归云闲。
春寒天气下瞿塘，大壤溪前柳线长。须信孤云是孤宦，莫将乡思附归艎。
随柳参差破绿芽，此中依约欲飞花。春光是处伤离思，何况归期未有涯。
始看菊蘂开篱下，又见梅花寄岭头。揽辔巴西官局冷，几凭春酒沃乡愁。
花品姚黄冠洛阳，巴中春早羡孤芳。不知别有栽培力，流咏新诗与激昂。
虞人初获酉江西，长臂难将意马齐。今日未啼头已白，不堪深入白云啼。
柳成金穗草如茵，载酒寻花共赏春。先入醉乡君莫问，十年风景在三秦。
寂寂无聊九夏中，傍檐依壁待清风。壮图奇策无人问，不及南阳一卧龙。
薄薄春云笼皓月，杏花满地堆香雪。醉垂罗袂倚朱栏，小数玉仙歌未阕。
西斋新竹两三茎，也有风敲碎玉声。莫恨移来栏槛远，譬如元本此间生。
分擘山河即渐开，许昌基业已倾颓。黄金车与斑斓耳，早个须知入谶来。
会猎书来举国惊，祗应周鲁不教迎。曹公一战奔波后，赤壁功传万古名。
破产移家事亦难，佐吴从此霸江山。争教不立功勋得，指出千囷如等闲。
夜深偷入魏军营，满寨惊忙火似星。百口宝刀千匹绢，也应消得与甘宁。
欲把江山鼎足分，邢真衔册到江南。当时将相谁堪重，徐盛将军最不甘。
斫案兴言断众疑，鼎分从此定雄雌。若无子敬心相似，争得乌林破魏师。
西塞山高截九垓，谶谣终日自相催。武昌鱼美应难恋，历数须归建业来。
赞国经纶更有谁，蔡公相叹亦相师。贵为丞相封侯了，归后家人总不知。
幼小家贫实可哀，愿征行去志难回。不探虎穴求身达，争得人间富贵来。
好道君王遇亦难，变通灵异几多般。介先生有神仙术，钓得鲈鱼在玉盘。
风揭洪涛响若雷，枕波为垒险相隈。莫言有个濡须坞，几度曹公失志回。
名与诸公又不同，金疮痕在满身中。不将御盖宣恩泽，谁信将军别有功。
东部张公与众殊，共施经略赞全吴。陈琳漫自称雄伯，神气应须怯大巫。
圣德招贤远近知，曹公心计却成欺。陈韩昔日尝投楚，岂是当归召得伊。
委存张公翊圣材，几将贤德赞文台。争教不霸江山得，日月征曾入梦来。
将军身殁有儿孤，虎子为名教读书。更向宫中教骑马，感君恩重合何如。
历数将终势已摧，不修君德更堪哀。被他青盖言相误，元是须教入晋来。
天命须知岂偶然，乱臣徒欲用兵权。圣谟庙略还应别，浑不消他七宝鞭。
春暖江南景气新，子鹅炙美就中珍。庾家厨盛刘公困，浑弗相贻也恼人。
百万兵来逼合肥，谢玄为将统雄师。旌旗首尾千余里，浑不消他一局棋。
尚主当初偶未成，此时谁合更关情。可怜谢混风华在，千古翻传禁脔名。
陆公高论亦由衷，谦让还惭未有功。天下忠良人欲尽，始应交我作三公。
晋祚安危只此行，坦之何必苦忧惊。谢公合定寰区在，争遣当时事得成。
抛舍东山岁月遥，几施经略挫雄豪。若非名德喧寰宇，争得蒲葵价数高。
太尉门庭亦甚高，王郎名重礼相饶。自家妻父犹如此，谁更逢君得折腰。
绕床堪壮喝卢声，似铁容仪众尽惊。二十七人同举义，几人全得旧功名。
春风濯濯柳容仪，鹤氅神情举世推。可惜教君仗旄钺，枉将心地托牢之。
发遣将军欲去时，略无情挠只贪棋。自从乞与羊昙后，赌墅功成更有谁。
投棰填江语未终，谢安乘此立殊功。三台星烂乾坤在，且与张华死不同。
叔宝羊车海内稀，山家女婿好风姿。江东士女无端甚，看杀玉人浑不知。
吟坐因思郭景纯，每言穷达似通神。到头分命难移改，解脱清襦与别人。
江州楼上月明中，从事同登眺远空。玉树忽薶千载后，有谁重此继清风。
容易乘虚逼帝畿，满江艛𫇛与旌旗。卢循若解新亭上，胜负还应未可知。
大岘才过喜可知，指空言已副心期。公孙计策嗟无用，天与南朝作霸基。
纳谏廷臣免犯颜，自然恩可霸江山。姚兴侍女方承宠，放出宫闱若等闲。
人主词应不偶然，几人曾说笑掀天。不知南苑今何在，借与张公三百年。
仗气凌人岂可亲，只将范泰是知闻。缘何唤作云霞友，却恐云霞未似君。
古迹荒基好叹嗟，满川吟景只烟霞。乌衣巷在何人住，回首令人忆谢家。
负才尚气满朝知，高卧闲吟见客稀。独步何人识袁尹，白杨郊外醉方归。
位重何如不厌贫，伯龙孤子只修身。固知生计还须有，穷鬼临时也笑人。
拂衣耕钓已多时，江上山前乐可知。著却貂裘将采药，任他人唤作渔师。
戚属群臣尽见猜，预忧身后又堪哀。到头委付何曾是，虚把罗襦与彦回。
谢家诸子尽兰香，各震芳名满帝乡。惟有千金更堪重，只将高卧向齐王。
运命将来各有期，好官才阙即思之。就中堪爱羊玄保，偏受君王分外知。
解玺传呼诏侍中，却来高卧岂疏慵。此时忠节还希有，堪羡君王特地容。
谢公情量已难量，忠宋心诚岂暂忘。执烛小儿浑放去，略无言语与君王。
肯与公卿作等伦，澹然名德只推君。任他车骑来相访，箫鼓盈庭似不闻。
位高名重不堪疑，恳让仪同帝亦知。不学常流争进取，却忧门有二台司。
至尊尊贵异人间，御膳天厨岂等闲。惜得裹蒸无用处，不如安霸取江山。
强哀强惨亦从伊，归到私庭喜可知。喜字漫书三十六，到头能得几多时。
显达何曾肯系心，筑居郊外好园林。赚他谢朏出山去，赢得高名直至今。
豫章太守重词林，图画陈蕃与华歆。更奠子将幷孺子，为君千载作知音。
曾步金莲宠绝伦，岂甘今日委埃尘。玉儿还有怀恩处，不肯将身嫁小臣。
后见梁王未免哀，奈何无计拯倾颓。若教彼相颠扶得，争遣明公到此来。
涤荡齐宫法令新，分张宫女二千人。可怜无限如花貌，重见世间桃李春。
齐朝太守不甘降，忠节当时动四方。义士要教天下见，且留君住待袁昂。
传闻天子重儒才，特为皇华绮宴开。今日方惊遇勍敌，此人元自北朝来。
紫茄白苋以为珍，守任清真转更贫。不饮吴兴郡中水，古今能有几多人。
曾与萧侯醉玉杯，此时神影尽倾颓。莫云千古无灵圣，也向西川助敌来。
小舆升殿掌钧台，不免无憀却忆回。应恨被他何胤误，悔先容易出山来。
依凭金地甚虔诚，忍溺空王为圣明。内殿设斋申祷祝，岂无功德及台城。
苦心词赋向谁谈，沦落周朝志岂甘。可惜多才庾开府，一生惆怅忆江南。
彼此英雄各有名，石头高卧拟争衡。当时堪笑王僧辨，待欲将心托圣明。
金翠丝黄略不舒，蚌盘清宴意何如。岂知三阁繁华日，解为君王妙破除。
苦谏将军总不知，几随烟焰作尘飞。东山居士何人识，惟有君王却许归。
曾佐徐陵向北游，剖陈疑事动名流。却归掌选清何甚，一匹花𦈌不肯收。
前后兵师战胜回，百余城垒尽归来。当时将卒应知感，况得君王为举哀。
临春高阁上侵云，风起香飘数里闻。自是君王正沈醉，岂知消息报隋军。
结绮高宜眺海涯，上凌丹汉拂云霞。一千朱翠同居此，争奈恩多属丽华。
多少沈檀结筑成，望仙为号倚青冥。不知孔氏何形状，醉得君主不解醒。
三阁相通绮宴开，数千朱翠绕周回。只知断送君王醉，不道韩擒已到来。
八宫妃尽赋篇章，风揭歌声锦绣香。选得十人为狎客，有谁能解谏君王。
文物衣冠尽入秦，六朝繁盛忽埃尘。自从淮水干枯后，不见王家更有人。
不向南朝立谏名，旧居基在事分明。令人惆怅江中令，只作篇章过一生。
嬿婉回风态若飞，丽华翘袖玉为姿。后庭一曲从教舞，舞破江山君未知。
行尽疏林见小桥，绿杨深处有红蕉。无端眼界无分别，安置心头不肯销。
落日西山近一竿，世间恩爱极难𢬵。近来不作颠狂事，免被冤家恶眼看。
经年理郡少欢娱，为习干戈间饮徒。今日临行尽交割，分明收取媚川珠。
曳履优容日日欢，须言达德倍汍澜。韶光今已输先手，领得𧏖珠掌上看。
惆怅兴亡系绮罗，世人犹自选青娥。越王解破夫差国，一个西施已是多。
一阵雨声归岳峤，两条寒色下潇湘。客吟晚景停孤櫂，僧踏清阴彻上方。
孤猿锁槛岁年深，放出城南百丈林。绿水任从联臂饮，青山不用断肠吟。
珠幡绛节晓霞中，汉武清斋待少翁。不向人间恋春色，桃花自满紫阳宫。
未得鸣珂谒汉宫，江头寂寞向春风。悲歌一曲心应醉，万叶千花泪眼中。
鸣鞭晚日禁城东，渭水晴烟灞岸风。都傍柳阴回首望，春天楼阁五云中。
古寺临江间碧波，石梯深入白云窠。僧禅寂寂无人迹，满地落花春又过。
独坐纱窗刺绣迟，紫荆花下啭黄鹂。欲知无限伤春意，尽在停针不语时。
传闻烛下调红粉，明镜台前别作春。不须面上浑妆却，留着双眉待画人。
梁代真人上紫微，水盘山脚五云飞。松杉老尽无消息，犹得千年一度归。
岂肯闲寻竹径行，却嫌丝管好蛙声。自从煮鹤烧琴后，背却青山卧月明。
端溪石砚宣城管，王屋松烟紫兔毫。更得孤卿老书札，人间无此五般高。
阴香装艳入青纱，还与欹眠好事家。梦里却成山色雨，沈山不敢鬬青华。
尝闻烧尾便拏空，只过天门更一重。大禹未生门未凿，可能天下总无龙。
少卿真迹满僧居，祗恐钟王也不如。为报远公须爱惜，此书书后更无书。
烂熳红霞光照衣，苔封白石路微微。华阳洞里何人在，落尽松花不见归。
人间几日变桑田，谁识神仙洞里天。短促虽知有殊异，且须欢醉在生前。
侍宴黄昏晓未休，玉阶夜色月如流。朝来自觉承恩最，笑倩傍人认绣球。
堪恨隋家几帝王，舞裀揉尽绣鸳鸯。如今重到抛球处，不是金𬬻旧日香。
秋色西陵满绿芜，繁弦急管强欢娱。长舒罗袖不成舞，却向风前承泪珠。
绿罗裙上标三棒，红粉腮边泪两行。抄手向前咨大使，这回不敢恼儿郎。
轮廓休夸四字书，红窠写出对庭除。时时买得佳人笑，本色金钱却不如。
能师还世名还在，空闭禅堂满院苔。花树不随人寂寞，数株犹自出墙来。
轻花细叶满林端，昨夜春风晓色寒。黄鸟不堪愁里听，绿杨宜向雨中看。
斜雨飞丝织晚风，疏帘半卷野亭空。荷花开尽秋光晚，零落残红绿沼中。
绮荐银屏空积尘，柳眉桃脸暗销春。不须更学阳台女，为雨为云趁恼人。
向前不信别离苦，而今自到别离处。两行粉泪红阑干，一朵芙蕖带残露。
瘦马羸童行背秦，暮鸦撩乱入残云。北风吹起寒营角，直至榆关人尽闻。
霜月正高鹦鹉洲，美人清唱发红楼。乡心暗逐秋江水，直到吴山脚下流。
马转栎林山鸟飞，商溪流水背残晖。行人几在青云路，底事风尘犹满衣。
一囊书重百余斤，邮吏宁知去计贫。莫讶偏吟望乡句，明朝便见岭南人。
此地修行山几枯，草堂生计只缾盂。支郎既解除艰险，试看人心平得无。
出门争走九衢尘，总是浮生不了身。惟有水田衣下客，大家忙处作闲人。
昔年簪组隘丘门，今日旌幢一院存。何事商于泪如雨，小儒偏受陆家恩。
独入深山信脚行，惯当䝙虎不曾惊。路傍花发无心看，惟见枯枝刮眼明。
无端舍钓学干名，不得溪山养性情。自省此身非达者，今朝羞拜四先生。
曾为汉帝眼中人，今作狂胡陌上尘。身死不知多少载，冢花犹带洛阳春。
巡堤听唱竹枝词，正是月高风静时。独向东南人不会，弟兄俱在楚江湄。
憔悴容华怯对春，寂寥宫殿锁闲门。此身却羡宫中树，不失芳时雨露恩。
背云冲石出深山，浅碧泠泠一带寒。不独有声流出此，会归沧海助波澜。
日高邻女笑相逢，慢束罗裙半露胸。莫向秋池照绿水，参差羞杀白芙蓉。
牢落画堂空锁尘，荒凉庭树暗消春。豪家莫笑此中事，曾见此中人笑人。
西风吹老洞庭波，一夜湘君白发多。醉后不知天在水，满船清梦压星河。
旧业分明桂水头，人归业尽水东流。春风日暮江头立，不及渔人有钓舟。
五湖春水接遥天，国破君亡不记年。惟有妖娥曾舞处，古台寂寞起愁烟。
水会三川漾碧波，雕阴人唱采花歌。旧时白翟今荒壤，苇谷凄凄风雨多。
汉马千蹄合一群，单于鼓角隔山闻。沙塠风起红楼下，飞上胡天作阵云。
金吾持戟护轩檐，天乐传教万姓瞻。楼上美人相倚看，红妆透出水晶帘。
玉楼天半起笙歌，风送宫人笑语和。月影殿开闻晓漏，水晶帘卷近秋河。
今日汉家探使回，蚁叠胡兵来未歇。春风渭水不敢流，总作六军心上血。
洛阳城路九春衢，洛阳城外柳千株。能得来时作眼觅，天津桥侧锦屠苏。
越王宫里如花人，越水谿头采白苹。白苹未尽人先尽，谁见江南春复春。
长信梨花暗欲栖，应门上钥草萋萋。春风吹花乱扑户，班绝车声不至啼。
北斗星移银汉低，班姬愁思凤城西。青槐陌上行人绝，明月楼前乌夜啼。
放尔千山万水身，野泉晴树好为邻。啼时莫近潇湘岸，明月孤舟有旅人。
江岛蒙蒙烟霭微，绿芜深处刷毛衣。渡头惊起一双去，飞上文君旧锦机。
钟尽疏桐散曙鸦，故山烟树隔天涯。西风一夜秋塘晓，零落几多红藕花。
高柳螀啼雨后秋，年光空感泪如流。满湖菱荇东归晚，闲倚南轩尽日愁。
身逐烟波魂自惊，木兰舟上一帆轻。云中有寺在何处，山底宿时闻磬声。
柳絮飞来别洛阳，梅花落后到三湘。世情已逐浮云散，离恨空随江水长。
扰扰都城晓又昏，六街车马五侯门。箕山渭水空明月，可是巢由绝子孙。
江上春风留客舟，无穷归思满东流。与君尽日闲临水，贪看飞花忘却愁。
怨抱霜枝向月啼，数声清绕郡城低。那堪日夜有云雨，便似巫山与建溪。
汉江江水水连天，被谪宜阳路几千。为问野人山鸟语，问予归櫂是何年。
百尺古松松下寺，宝幡朱盖画珊珊。闲庭甘露几回落，青石绿苔犹未干。
山中殷勤弟别兄，兄还送弟下山行。芦花飞处秋风起，日暮不堪闻雁声。
烂熳红霞光照衣，苔封白石路微微。华阳洞里人何在，落尽松花不见归。
扰扰东西南北情，何人于此悟浮生。还缘无月春风夜，暂得独闻流水声。
昨夜圆非今夜圆，却疑圆处减婵娟。一年十二度圆缺，能得几多时少年。
酒泻银瓶倒底清，夜深丝竹凤凰鸣。红妆醉起一花落，更引春风无限情。
无力不任为走役，有文安敢滞清平。从来若把耕桑定，免恃雕虫悮此生。
驽骀嘶叫知无定，骐骥低垂自有心。山上高松溪畔竹，清风才动是知音。
杜鹃花里杜鹃啼，浅紫深红更傍溪。迟日霁光搜客思，晓来山路恨如迷。
汉国明妃去不还，马驼弦管向阴山。匣中纵有菱花镜，羞对单于照旧颜。
莫把金笼闭鹦鹉，个个聪明解人语。忽然更向君前言，三十六宫愁几许。
承恩借猎小平津，使气常游中贵人。一掷千金浑是胆，家无四壁不知贫。
荒郊古陌时时断，野水浮云处处秋。唯有河边衰柳树，蝉声相送到扬州。
惜养来来岁月深，笼开不见意沈吟。也知祗在秋江上，明月芦花何处寻。
魂黯黯兮情脉脉，帘风清兮窗月白。梦惊枕上炉烬销，不见蘂珠宫里客。
禁漏声稀蟾魂冷，纱厨筠簟波光净。独坐愁吟暗断魂，满窗风动芭蕉影。
别恨离肠空恻恻，风动虚轩池水白。莫言灵圃步难寻，有心终效偷桃客。
秋遇人间好风景，焦桐韵满华堂静。鉴鸾钗燕恨何穷，忍向银床空抱影。
绿槐影里傍青楼，陌上行人空举头。烟水露花无处问，摇鞭凝睇不胜愁。
役尽心神销尽骨，恩情未断忽分离。平生此恨无言处，只有衣襟泪得知。
浓醪艳唱愁难破，骨瘦魂消病已成。若为多罗年少死，始甘人道有风情。
泪满罗衣酒满卮，一声歌断怨伤离。如今两地心中事，直是瞿昙也不知。
横泥杯觞醉复醒，愁牵时有小诗成。早知惹得千般恨，悔不天生解薄情。
几到坛边登阁望，因思遗迹咏今朝。当时为有重华出，不是先生傲帝尧。
谁把相思号此河，塞垣车马往来多。只应自古征人泪，洒向空川作逝波。
金井栏边见羽仪，梧桐枝上宿寒枝。五陵公子怜文彩，画与佳人刺绣衣。
星彩满天朝北极，源流是处赴东溟。为臣为子不忠孝，辜负宣尼一卷经。
曾闻仙子住天台，欲结灵姻愧短才。若许随君洞中住，不同刘阮却归来。
野麋蒙象暂如犀，心不惊鸥角骇鸡。一路好山无伴看，断肠烟景寄猿啼。
锦字龙梭织锦篇，凤皇文采间非烟。并他时世新花样，虚费工夫不直钱。
拂拂云衣冠紫烟，已为丁令一千年。留君且伴居山客，幸有松梢明月天。
供奉三朝四十年，圣时流落发衰残。贪将乐府歌明代，不把清吟换好官。
夕照纱窗起暗尘，青松绕殿不知春。君看白首诵经者，半是宫中歌舞人。
玉皇前殿掌书仙，一染尘心下九天。莫怪浓香薰骨腻，云衣曾惹御炉烟。
拜玉亭前闲送客，此时孤恨感离乡。寻思往岁绝缨事，肯向朱门泣夜长。
初月如弓未上弦，分明挂在碧霄边。时人莫道蛾眉小，三五团圆照满天。
惆怅金泥簇蝶裙，春来犹见伴行云。不教布施刚留得，浑似初逢李少君。
凭高瞰迥足怡心，菌阁桃源不暇寻。余雪依林成玉树，残霙点岫即瑶岑。
圣运潜符瑞玉龙，自兴云雨更无踪。不如渭水沙中得，争保銮舆复九重。
涉江今日恨偏多，援笔长吁欲奈何。倘使泪流西去得，便应添作锦江波。
苍藤古木几经春，旧祀祠堂小水滨。行客谩陈三酎酒，大夫元是独醒人。
昔日偏沾雨露荣，德皇西幸赐嘉名。马嵬此去无多地，合向杨妃冢上生。
蓬鬓荆钗世所稀，布裙犹是嫁时衣。胡麻好种无人种，合是归时底不归。
元和天子丙申年，三十三人同得仙。袍似烂银文似锦，相将白日上青天。
执板狂歌乞个钱，尘中流浪且随缘。直饶到老常如此，犹胜危时弄化权。
曾过街西看牡丹，牡丹才谢便心阑。如今变作村园眼，鼓子花开也喜欢。
邦惟固本自安宁，临下常须驭朽惊。何事十旬游不返，祸胎从此召殷兵。
酒色声禽号四荒，那堪峻宇又雕墙。静思今古为君者，未或因兹不灭亡。
唯彼陶唐有冀方，少年都不解思量。如今算得当时事，首为盘游乱纪纲。
明明我祖万邦君，典则贻将示子孙。惆怅太康荒坠后，覆宗绝祀灭其门。
仇雠万姓遂无依，颜厚何曾解忸怩。五子既歌邦已失，一场前事悔难追。
破额幞头衫也穿，使君犹许对华筵。今朝幸倚文章守，遮莫青蛾笑揭天。
少插花枝少下筹，须防女伴妒风流。坐中若打占相令，除却尚书莫点头。
学织缭绫功未多，乱拈机杼错抛梭。莫教官锦行家见，把此文章笑杀他。
昨日朝天过紫微，醮坛风冷杏花稀。碧桃泥我传消息，何事人间更不归。
鹤老芝田鸡在笼，上清那与俗尘同。既言白日升仙去，何事人间有殡宫。
翠微寺本翠微宫，楼阁亭台几十重。天子不来僧又去，樵夫时倒一株松。
野鹊滩西一櫂孤，月光遥接洞庭湖。堪嗟回雁峰前过，望断家山一字无。
涧水泠泠声不绝，溪流茫茫野花发。自去自来人不知，归时常对空山月。
霜鹤鸣时夕风急，乱鸦又向寒林集。此君辍櫂悲且吟，独对莲花一峰立。
金谷歌传第一流，鹧鸪清怨碧云愁。夜来省得曾闻处，万里月明湘水流。
劝君莫惜金缕衣，劝君须惜少年时。有花堪折直须折，莫待无花空折枝。
青天无云月如烛，露泣梨花白如玉。子规一夜啼到明，美人独在空房宿。
空赐罗衣不赐恩，一熏香后一销魂。虽然舞袖何曾舞，常对春风裛泪痕。
不洗残妆凭绣床，也同女伴绣鸳鸯。回针刺到双飞处，忆著征夫泪数行。
眼想心思梦里惊，无人知我此时情。不如池上鸳鸯鸟，双宿双飞过一生。
一去辽阳系梦魂，忽传征骑到中门。纱窗不肯施红粉，徒遣萧郎问泪痕。
莺啼露冷酒初醒，罨画楼西晓角鸣。翠羽帐中人梦觉，宝钗斜坠枕函声。
行人南北分征路，流水东西接御沟。终日坡前怨离别，谩名长乐是长愁。
偏倚绣床愁不起，双垂玉箸翠鬟低。卷帘相待无消息，夜合花前日又西。
悔将泪眼向东开，特地愁从望里来。三十六峰犹不见，况伊如燕这身材。
满目笙歌一段空，万般离恨总随风。多情为谢残阳意，与展晴霞片片红。
两心不语暗知情，灯下裁缝月下行。行到堦前知未睡，夜深闻放剪刀声。
近寒食雨草萋萋，著麦苗风柳映堤。早是有家归未得，杜鹃休向耳边啼。
数日相随两不忘，郎心如妾妾如郎。出门便是东西路，把取红笺各断肠。
无定河边暮角声，赫连台畔旅人情。函关归路千余里，一夕秋风白发生。
花落长川草色青，暮山重叠两冥冥。逢春便觉飘蓬苦，今日分飞一涕零。
洛阳才子邻箫恨，湘水佳人锦瑟愁。今昔两成惆怅事，临邛春尽暮江流。
浙江轻浪去悠悠，望海楼吹望海愁。莫怪乡心随魄断，十年为客在他州。
四朝十帝尽风流，建业长安两醉游。惟有一篇杨柳曲，江南江北为君愁。
三十骅骝一烘尘，来时不锁杏园春。杨花满地如飞雪，应有偷游曲水人。
传闻天子访沈沦，万里怀书西入秦。早知不用无媒客，恨别江南杨柳春。
分飞南渡春风晚，却返家林事业空。无限离情似杨柳，万条垂向楚江东。
三月江南花满枝，风轻帘幕燕争飞。游人休惜夜秉烛，杨柳阴浓春欲归。
月明星稀霜满野，毡车夜宿阴山下。汉家自失李将军，单于公然来牧马。
京洛先生三尺坟，阴风惨惨土和云。从来有感君皆哭，今日无君谁哭君。
花萼楼前春正浓，蒙蒙柳絮舞晴空。金钱掷罢娇无力，笑倚栏干屈曲中。
侍宴黄昏未肯休，玉阶夜色月如流。朝来自诧承恩最，笑倩傍人认绣球。
万里长江一带开，岸边杨柳几千栽。锦帆未落西风起，惆怅龙舟去不回。
钓罢孤舟系苇梢，酒开新瓮鲊开包。自从江浙为渔父，二十余年手不扠。
林下材华虽可尚，笔端人物更清妍。如何不出深闺里，能以丹青写外边。
四百余峰海上排，根连蓬岛荫天台。百灵若为移中土，嵩华都为一小堆。
绿杨阴转画桥斜，舟有笙歌岸有花。尽日会稽山色里，蓬莱清浅水仙家。
高歌阆风步瀛洲，燂鹏爚鲲餐未休。四方上下无外头，一啜顿涸沧溟流。
苦河既济真僧喜，新知满座笑相视。戍客归来见妻子，学生放假偷向市。
拈𫗰舐指不知休，欲炙侍立涎交流。过屠大嚼肯知羞，食店门外强淹留。
雨里下山蹋榆皮，莓苔石桥步难移。芜荑酱醋吃煮葵，缝靴蜡线油涂锥。
逢糟遇曲便酩酊，覆车坠马皆不醒。倒著接㒿发垂领，狂心乱语无人并。
骰子逡巡裹手拈，无因得见玉纤纤。但知报道金钗落，髣髴还应露指尖。
斜风飘雨三十夜，邻女余光不相借。迹灭尘生古人画，洞房重扉无隟罅。
良朋益友自远来，万里乡书对酒开。子孙蔓衍负奇才，承颜弄鸟咏南陔。
一壶天上有名物，两个世间无事人。醉却隐之云叟外，不知何处是天真。
莫言闲话是闲话，往往事从闲话来。何必剃头为弟子，无家便是出家人。
甜于泉水茶须信，狂似杨花蝶未知。半窗月在犹煎药，几夜灯闲不照书。
至人无梦梦不到，天道恶盈盈有余。龙髯已断嫔嫱老，豹尾不来岐路长。
因借梦书过竹寺，学耕秋粟绕茆原。芭蕉叶上无愁雨，自是多情听断肠。
海边红日半离水，天外暖风轻到花。雨声鞭自禁门出，一簇人从天上来。
须把咽喉吞世界，盖因奢侈致危亡。若须抛却便抛却，莫待风高更亦深。
恰似传花人饮散，空抛床下最繁枝。艳魄香魂如有在，还应羞见堕楼人。
一叶题诗出禁城，谁人酬和独含情。自嗟不及波中叶，荡漾乘春取次行。
因随八马上仙山，顿隔尘埃物象闲。只恐西追王母宴，却忧难得到人间。
浓树禁花开后庭，饮筵中散酒微醒。蒙蒙雨草瑶阶湿，钟晓愁吟独倚屏。
尽日池边钓锦鳞，芰荷香里暗消魂。依稀纵有寻香饵，知是金钩不肯吞。
五云楼阁凤城间，花木长新日月闲。三十六宫连内苑，太平天子住昆山。
会真广殿约宫墙，楼阁相扶倚太阳。净甃玉阶横水岸，御炉香气扑龙床。
龙池九曲远相通，杨柳丝牵两岸风。长似江南好风景，画船来去碧波中。
东内斜将紫禁通，龙池凤苑夹城中。晓钟声断严妆罢，院院纱窗海日红。
殿名新立号重光，岛上亭台尽改张。但是一人行幸处，黄金阁子锁牙床。
夹城门与内门通，朝罢巡游到苑中。每日日高祗候处，满堤红艳立春风。
厨船进食簇时新，侍宴无非列近臣。日午殿头宣索鲙，隔花催唤打鱼人。
立春日进内园花，红蕊轻轻嫩浅霞。跪到玉阶犹带露，一时宣赐与宫娃。
三面宫城尽夹墙，苑中池水白茫茫。直从狮子门前入，旋见亭台绕岸傍。
离宫别院绕宫城，金版轻敲合凤笙。夜夜月明花树底，傍池长有按歌声。
御制新翻曲子成，六宫才唱未知名。尽将觱篥来抄谱，先按君王玉笛声。
旋移红树斲新苔，宣使龙池更凿开。展得绿波宽似海，水心楼殿胜蓬莱。
太虚高阁凌虚殿，背倚城墙面枕池。诸院各分娘子位，羊车到处不教知。
修仪承宠住龙池，扫地焚香日午时。等候大家来院里，看教鹦鹉念新诗。
才人出入每参随，笔砚将行绕曲池。能向彩笺书大字，忽防御制写新诗。
六宫官职总新除，宫女安排入画图。二十四司分六局，御前频见错相呼。
春风一面晓妆成，偷折花枝傍水行。却被内监遥觑见，故将红豆打黄莺。
殿前排宴赏花开，宫女侵晨探几回。斜望花开遥举袖，传声宣唤近臣来。
小球场近曲池头，宣唤勋臣试打球。先向画楼排御幄，管弦声动立浮油。
供奉头筹不敢争，上棚等唤近臣名。内人酌酒才宣赐，马上齐呼万岁声。
殿前宫女总纤腰，初学乘骑怯又娇。上得马来才欲走，几回抛鞚抱鞍桥。
自教宫娥学打球，玉鞍初跨柳腰柔。上棚知是官家认，遍遍长赢第一筹。
翔鸾阁外夕阳天，树影花光远接连。望见内家来往处，水门斜过罨楼船。
内家追逐采莲时，惊起沙欧两岸飞。兰棹把来齐拍水，并船相鬬湿罗衣。
新秋女伴各相逢，罨画船飞别浦中。旋折荷花伴歌舞，夕阳斜照满衣红。
少年相逐采莲回，罗帽罗衫巧制裁。每到岸头长拍水，竞提纤手出船来。
早春杨柳引长条，倚岸沿堤一面高。称与画船牵锦缆，暖风搓出彩丝绦。
内家宣锡生辰宴，隔夜诸宫进御花。后殿未闻宫主入，东门先报下金车。
端午生衣进御床，赭黄罗帕覆金箱。美人捧入南薰殿，玉腕斜封彩缕长。
选进仙韶第一人，才胜罗绮不胜春。重教按舞桃花下，只踏残红作地裀。
侍女争挥玉弹弓，金丸飞入乱花中。一时惊起流莺散，踏落残花满地红。
七宝阑干白玉除，新开凉殿幸金舆。一沟泛碧流春水，四面琼钩搭绮疏。
山楼彩凤栖寒月，宴殿金麟吐御香。蜀锦地衣呈队舞，教头先出拜君王。
天外明河翻玉浪，楼西凉月涌金盆。香销甲乙床前帐，宫锁玲珑闭殿门。
细风攲叶撼宫梧，早怯秋寒著绣𦈡。玉宇无人双燕去，一弯新月上金枢。
夜寒金屋篆烟飞，灯烛分明在紫微。漏永禁宫三十六，燕回争踏月轮归。
晓吹翩翩动翠旗，炉烟千叠瑞云飞。何人奏对偏移刻，御史天香隔绣衣。
金井秋啼络纬声，出花宫漏报严更。不知谁是金銮直，玉宇沈沈夜气清。
内庭秋燕玉池东，香散荷花水殿风。阿监采菱牵锦缆，月明犹在画船中。
东宫花烛彩楼新，天上仙桥上锁春。偏出六宫歌舞奏，嫦娥初到月虚轮。
纱幔薄垂金麦穗，帘钩纤挂玉葱条。楼西别起长春殿，香碧红泥透蜀椒。
翠华香重玉炉添，双凤楼头晓日暹。扇掩红鸾金殿悄，一声清跸卷珠帘。
金作蟠龙绣作麟，壶中楼阁禁中春。君王避暑来游幸，风月横秋气象新。
清晓自倾花上露，冷侵宫殿玉蟾蜍。擘开五色销金纸，碧锁窗前学草书。
翠钿贴靥轻如笑，玉凤雕钗袅欲飞。拂晓贺春皇帝阁，彩衣金胜近龙衣。
璅声金彻合门环，帘卷珍珠十二间。别殿春风呼万岁，中丞新押散朝班。
鸡人报晓传三唱，玉井金床转辘轳。烟引御炉香绕殿，漏签初刻上铜壶。
御按横金殿幄红，扇开云表露天容。太常奏备三千曲，乐府新调十二钟。
宫女熏香进御衣，殿门开锁请金匙。朝阳初上黄金屋，禁夜春深昼漏迟。
三月金明柳絮飞，岸花堤草弄春时。楼船百戏催宣赐，御辇今年不上池。
内人稀见水秋千，争擘珠帘帐殿前。第一锦标谁夺得，右军输却小龙船。
夜色楼台月数层，金猊烟穗绕觚棱。重廊屈折连三殿，密上真珠百宝灯。
天门晏闭九重关，楼倚银河气象间。一点星球垂绛阙，五云仙仗下蓬山。
禁里春浓蝶自飞，御蚕眠处弄新丝。碧窗尽日教鹦鹉，念得君王数首诗。
鬬草深宫玉槛前，春蒲如箭荇如钱。不如红药阑干曲，日暮何人落翠钿。
太液波清水殿凉，画船惊起宿鸳鸯。翠眉不及池边柳，取次飞花入建章。
御座垂帘绣额单，冰山重叠贮金盘。玉清迢遰无尘到，殿角东西五月寒。
春心滴破花边漏，晓梦敲回禁里钟。十二楚山何处是，御楼曾见两三峰。
博山夜宿沈香火，账外时闻暖凤笙。理遍从头新上曲，殿前龙直未交更。
春殿千官宴却归，上林莺舌报花时。宣徽旋进新裁曲，学士争吟应诏诗。
钓线沈波漾彩舟，鱼争芳饵上龙钩。内人急捧金盘接，拨刺红鳞跃未休。
蕙炷香销烛影残，御衣熏尽辄更阑。归来困顿眠红帐，一枕西风梦里寒。
东宫降诞挺佳辰，少海星边拥瑞云。中尉传闻三日宴，翰林当撰洗儿文。
酒库新修近水傍，泼醅初熟五云浆。殿前供御频宣索，追入花间一阵香。
白藤花限白银花，合子门当寝殿斜。近被宫中知了事，每来随驾使煎茶。
西球场里打球回，御宴先于苑内开。宣索教坊诸伎乐，傍池催唤入船来。
昭仪侍宴足精神，玉烛抽看记饮巡。倚赖识书为录事，灯前时复错瞒人。
后宫阿监裹罗巾，出入经过苑囿频。承奉圣颜忧悮失，就中长怕内夫人。
管弦声急满龙池，宫女藏钩夜宴时。好是圣人亲捉得，便将浓墨扫双眉。
密室红泥地火炉，内人冬日晚传呼。今宵驾幸池头宿，排比椒房得煖无。
画船花舫总新妆，进入池心近岛傍。松柏楼窗楠木板，暖风吹过一团香。
三清台近苑墙东，楼槛层层映水红。尽日绮罗人度曲，管弦声在半天中。
安排诸院接行廊，外槛周回十里强。青锦地衣红绣毯，尽铺龙脑郁金香。
安排竹栅与笆篱，养得新生鹁鸽儿。宣受内家专喂饲，花毛间看总皆知。
年初十五最风流，新赐云鬟便上头。按罢霓裳归院里，画楼云阁总重修。
金画香台出露盘，黄龙雕刻绕朱阑。焚修每遇三元节，天子亲簪白玉冠。
六宫一例鸡冠子，新样交镌白玉花。欲试澹妆兼道服，面前宣与唾盂家。
三月樱桃乍熟时，内人相引看红枝。回头索取黄金弹，绕树藏身打雀儿。
小小宫娥到内园，未梳云鬓脸如莲。自从配与夫人后，不使寻花乱入船。
锦城上起凝烟阁，拥殿遮楼一向高。认得圣颜遥望见，碧阑干映赭黄袍。
水车踏水上宫城，寝殿檐头滴滴鸣。助得圣人高枕兴，夜凉长作远滩声。
平头船子小龙床，多少神仙立御旁。旋刺篙竿令过岸，满池春水蘸红妆。
苑东天子爱巡游，御岸花堤枕碧流。新教内人供射鸭，长将弓箭绕池头。
罗衫玉带最风流，斜插银箆慢裹头。闲向殿前骑御马，挥鞭横过小红楼。
沈香亭子傍池斜，夏日巡游歇翠华。帘畔玉盆盛净水，内人手里剖银瓜。
薄罗衫子透肌肤，夏日初长板阁虚。独自凭阑无一事，水风凉处读文书。
婕妤生长帝王家，常近龙颜逐翠华。杨柳岸长春日暮，傍池行困倚桃花。
月头支给买花钱，满殿宫人近数千。遇着唱名多不语，含羞走过御床前。
小雨霏微润绿苔，石楠红杏傍池开。一枝插向金瓶里，捧进君王玉殿来。
锦鳞跃水出浮萍，荇草牵风翠带横。恰似金梭撺碧沼，好题幽恨写闺情。
春天睡起晓妆成，随侍君王触处行。画得自家梳洗样，相凭女伴把来呈。
舞头皆著画罗衣，唱得新翻御制词。每日内庭闻教队，乐声飞上到龙墀。
春早寻花入内园，竞传宣旨欲黄昏。明朝驾幸游蚕市，暗使毡车就苑门。
半夜摇船载内家，水门红蜡一行斜。圣人正在宫中饮，宣使池头旋折花。
春日龙池小宴开，岸边亭子号流杯。沈檀刻作神仙女，对捧金尊水上来。
梨园子弟簇池头，小乐携来候宴游。旋炙银笙先按拍，海棠花下合梁州。
慢梳鬟髻著轻红，春早争求芍药丛。近日承恩移住处，夹城里面占新宫。
别色官司御辇家，黄衫束带脸如花。深宫内院参承惯，常从金舆到日斜。
日高房里学围碁，等候官家未出时。为赌金钱争路数，专忧女伴怪来迟。
摴蒱冷澹学投壶，箭倚腰身约画图。尽对君王称妙手，一人来射一人输。
慢揎红袖指纤纤，学钓池鱼傍水边。忍冷不禁还自去，钓竿常被别人牵。
宣城院约池南岸，粉壁红窗画不成。总是一人行幸处，彻宵闻奏管弦声。
丹霞亭浸池心冷，曲沼门含水脚清。傍岸鸳鸯皆著对，时时出向浅沙行。
杨柳阴中引御沟，碧梧桐树拥朱楼。金陵城共滕王阁，画向丹青也合羞。
晚来随驾上城游，行到东西百子楼。回望苑中花柳色，绿阴红艳满池头。
牡丹移向苑中栽，尽是藩方进入来。未到末春缘地暖，数般颜色一时开。
明朝腊日官家出，随驾先须点内人。回鹘衣装回鹘马，就中偏称小腰身。
盘凤鞍鞯闪色妆，黄金压胯紫游缰。自从拣得真龙种，别置东头小马坊。
翠辇每从城畔出，内人相次簇池隈。嫩荷花里摇船去，一阵香风逐水来。
高烧红烛点银灯，秋晚花池景色澄。今夜圣人新殿宿，后宫相竞觅祇承。
苑中排比宴秋宵，弦管挣𪭢各自调。日晚阁门传圣旨，明朝尽放紫宸朝。
夜深饮散月初斜，无限宫嫔乱插花。近侍婕妤先过水，遥闻隔岸唤船家。
宫娥小小艳红妆，唱得歌声绕画梁。缘是太妃新进入，座前颁赐小罗箱。
池心小样钓鱼船，入玩偏宜向晚天。挂得彩帆教便放，急风吹过水门前。
傍池居住有渔家，收网摇船到浅沙。预进活鱼供日料，满筐跳跃白银花。
秋晚红妆傍水行，竞将衣袖扑蜻蜓。回头瞥见宫中唤，几度藏身入画屏。
御沟春水碧于天，宫女寻花入内园。汗湿红妆行渐困，岸头相唤洗花钿。
亭高百尺立春风，引得君王到此中。床上翠屏开六扇，折枝花绽牡丹红。
内人承宠赐新房，红纸泥窗绕画廊。种得海柑才结子，乞求自送与君王。
翡翠帘前日影斜，御沟春水浸成霞。侍臣向晚随天步，共看池头满树花。
金碧阑干倚岸边，卷帘初听一声蝉。殿头日午摇纨扇，宫女争来玉座前。
嫩荷香扑钓鱼亭，水面文鱼作队行。宫女齐来池畔看，傍帘呼唤勿高声。
新翻酒令著词章，侍宴初闻忆却忙。宣使近臣传赐本，书家院里遍抄将。
寒食清明小殿旁，彩楼双夹鬬鸡场。内人对御分明看，先赌红罗被十床。
寝殿门前晓色开，红泥药树间花栽。君王未起翠帘卷，又发宫人上直来。
海棠花发盛春天，游赏无时引御筵。绕岸结成红锦帐，暖枝犹拂画楼船。
日晚宫人外按回，自牵骢马出林隈。御前接得高叉手，射得山鸡喜进来。
朱雀门高花外开，球场空阔净尘埃。预排白兔兼苍狗，等候君王按鹘来。
会仙观内玉清坛，新点宫人作女冠。每度驾来羞不出，羽衣初著怕人看。
老大初教学道人，鹿皮冠子澹黄裙。后宫歌舞今抛掷，每日焚香事老君。
法云寺里中元节，又是官家诞降辰。满殿香花争供养，内园先占得铺陈。
金章紫绶选高班，每每东头近圣颜。才艺足当恩宠别，只堪供奉一场闲。
内人深夜学迷藏，遍绕花丛水岸傍。乘兴忽来仙洞里，大家寻觅一时忙。
小院珠帘着地垂，院中排比不相知。羡他鹦鹉能言语，窗里偷教鸜鹆儿。
岛树高低约浪痕，苑中斜日欲黄昏。树头木刻双飞鹤，荡起晴空映水门。
大臣承宠赐新庄，栀子园东柳岸傍。今日圣恩亲幸到，板桥头是读书堂。
内人相续报花开，准拟君王便看来。逢著五弦琴绣袋，宜春院里按歌回。
巡吹慢遍不相和，暗数看谁曲校多。明日梨花园里见，先须逐得内家歌。
大仪前日暖房来，嘱向朝阳乞药栽。𠡠赐一窠红踯躅，谢恩未了奏花开。
君王城上竖降旗，妾在深宫那得知。十四万人齐解甲，宁无一个是男儿。
相国已随麟阁贵，家风第一右丞诗。笄年解笑鸣机妇，耻见苏秦富贵时。
楚竹燕歌动画梁，春兰重换舞衣裳。公孙开阁招嘉客，知道浮荣不久长。
何事潘郎恋别筵，欢情未断妾心悬。汰王滩下相思处，猿叫山山月满船。
良人的的有奇才，何事年年被放回。如今妾面羞君面，君若来时近夜来。
长安此去无多地，郁郁葱葱佳气浮。良人得意正年少，今夜醉眠何处楼。
上林园中青青桂，折得一枝好夫婿。杏花如雪柳垂丝，春风荡飏不同枝。
久无音信到罗帏，路远迢迢遣问谁。闻君折得东堂桂，折罢那能不暂归。
驿使今朝过五湖，殷勤为我报狂夫。从来夸有龙泉剑，试割相思得断无。
不怨卢郎年纪大，不怨卢郎官职卑。自恨妾身生较晚，不及卢郎年少时。
夫戍边关妾在吴，西风吹妾妾忧夫。一行书信千行泪，寒到君边衣到无。
景胜银釭香比兰，一条白玉偪人寒。他时紫禁春风夜，醉草天书仔细看。
谢将清酒寄愁人，澄澈甘香气味真。好是绿窗风月夜，一杯摇荡满怀春。
危冠广袖楚宫妆，独步闲庭逐夜凉。自把玉簪敲砌竹，清歌一曲月如霜。
当时心事已相关，雨散云飞一饷间。便是孤帆从此去，不堪重上望夫山。
春来引步暂寻游，愁见风光倚寺楼。正好开怀对烟月，双眉不觉自如钩。
君是烟霄折桂身，圣朝方切用儒珍。正堪西上文场战，空向途中泥妇人。
晓妆初罢眼初𥆧，小玉惊人踏破裙。手把红笺书一纸，上头名字有郎君。
东风未放晓泥干，红药花开不奈寒。待得天晴花已老，不如携手雨中看。
偶辞幽隐在临邛，行止坚贞比涧松。何事政清如水镜，绊他野鹤在深笼。
绮陌香飘柳如线，时光瞬息如流电。良人何处事功名，十载相思不相见。
杨柳枝，芳菲节，可恨年年赠离别。一叶随风忽报秋，纵使君来岂堪折。
鱼雁回时写报音，难凭锉蘖数年心。虽然情断沙咤后，争奈平生怨恨深。
深洞莺啼恨阮郎，偷来花下解珠珰。碧云飘断音书绝，空倚玉箫愁凤皇。
花笺制叶寄郎边，的的寻鱼为妾传。幷蒂已看灵鹊报，倩郎早觅买花船。
思君远别妾心愁，踏翠江边送画舟。欲待相看迟此别，只忧红日向西流。
窗前细雨日啾啾，妾在闺中独自愁。何事玉郎久离别，忘忧总对岂忘忧。
春风送雨过窗东，忽忆良人在客中。安得妾身今似雨，也随风去与郎同。
自从销瘦减容光，万转千回懒下床。不为傍人羞不起，为郎憔悴却羞郎。
绿惨双蛾不自持，只缘幽恨在新诗。郎心应似琴心怨，脉脉春情更泥谁。
无力严妆倚绣栊，暗题蝉锦思难穷。近来赢得伤春病，柳弱花敧怯晓风。
画檐春燕须同宿，兰浦双鸳肯独飞。长恨桃源诸女伴，等闲花里送郎归。
相思只恨难相见，相见还愁却别君。愿得化为松上鹤，一双飞去入行云。
从来学制斐然诗，不料霜台御史知。忽见便教随命去，恋恩肠断出门时。
银烛清尊久延伫，出门入门天欲曙。月落星稀竟不来，烟柳胧朣鹊飞去。
春水悠悠春草绿，对此思君泪相续。羞将离恨向东风，理尽秦筝不成曲。
与君形影分吴越，玉枕经年对离别。登台北望烟雨深，回身泣向寥天月。
梧桐叶下黄金井，横架辘轳牵素绠。美人初起天未明，手拂银瓶秋水冷。
囊裹真香谁见窃，鲛绡滴泪染成红。殷勤遗下轻绡意，好与情郎怀袖中。
金珠富贵吾家事，常渴佳期乃寂寥。偶用志诚求雅合，良媒未必胜红绡。
门前画戟寻常设，堂上犀簪取次看。最是恼人情绪处，凤皇楼上月华寒。
妾闭闲房君路岐，妾心君恨两依依。神魂倘遇巫娥伴，犹逐朝云暮雨归。
风飐荷珠难暂圆，多情信有短姻缘。西楼今夜三更月，还照离人泣断弦。
风柳摇摇无定枝，阳台云雨梦中归。他年蓬岛音尘绝，留取尊前旧舞衣。
碧池漾漾春水绿，中有佳禽暮栖宿。愿持此意永相贻，祗虑君情中反复。
年少家藏累代金，红楼尽日醉沈沈。马非躞蹀宁酬价，人不婵娟肯动心。
暂到昆仑未得归，阮郎何事教人非。如今身佩上清箓，莫遣落花沾羽衣。
晴天霜落寒风急，锦帐罗帏羞更入。秦筝不复续断弦，回身掩泪挑灯立。
风卷平沙日欲曛，狼烟遥认犬羊群。李陵一战无归日，望断胡天哭塞云。
良人平昔逐蕃浑，力战轻行出塞门。从此不归成万古，空留贱妾怨黄昏。
闻道瞿塘滟滪堆，青山流水近阳台。知君此去无还日，妾亦随波不复回。
蓬鬓荆钗世所稀，布裙犹是嫁时衣。胡麻好种无人种，正是归时不见归。
彩凤摇摇下翠微，烟光漠漠遍芳枝。玉窗仙会何人见，唯有春风仔细知。
烟霞迤逦接蓬莱，宫殿参差晓日开。群玉山前人别处，紫鸾飞起望仙台。
五湖春水接遥天，国破君亡不记年。唯有妖娥曾舞处，古台寂寞起愁烟。
凄凄北风吹鸳被，娟娟西月生蛾眉。谁知独夜相思处，泪滴寒塘蕙草时。
砌下梧桐叶正齐，花繁雨后压枝低。报道不须鸦鸟乱，他家自有凤凰栖。
南枝向暖北枝寒，一种春风有两般。凭仗高楼莫吹笛，大家留取倚阑干。
蝉鬓惊秋华发新，可怜红隙尽埃尘。西山一梦何年觉，明月堂前不见人。
玉钩风急响丁东，回首西山似梦中。明月堂前人不到，庭梧一夜老秋风。
九天天远瑞烟浓，驾鹤骖鸾意已同。从此三山山上月，琼花开处照春风。
去时盟约与心违，秋日离家春不归。应是维扬风景好，恣情欢笑到芳菲。
寂寥满地落花红，独有离人万恨中。回首池塘更无语，手弹珠泪与春风。
昔逐良人西入关，良人身殁妾空还。谢娘卫女不相待，为雨为云归此山。
昔逐良人去上京，良人身殁妾东征。同来不得同归去，永负朝云暮雨情。
北邙松柏锁愁烟，燕子楼中思悄然。自埋剑履歌尘散，红袖香销一十年。
自守空楼敛恨眉，形同春后牡丹枝。舍人不会人深意，讶道泉台不去随。
自从别后减容光，半是思郎半恨郎。欲识旧来云髻样，为奴开取缕金箱。
悲莫悲兮生别离，登山临水送将归。武昌无限新栽柳，不见杨花扑面飞。
弄珠滩上欲销魂，独把离怀寄酒尊。无限烟花不留意，忍教芳草怨王孙。
苦把文章邀劝人，吟看好个语言新。虽然不及相如赋，也直黄金一二斤。
日日悲伤未有图，懒将心事话凡夫。非同覆水应收得，只问仙郎有意无。
久赋恩情欲托身，已将心事再三陈。泥莲既没移栽分，今日分离莫恨人。
黄口小儿口莫凭，逡巡看取第三名。孝廉持水添缾子，莫向街头乱椀鸣。
怪得犬惊鸡乱飞，羸童瘦马老麻衣。阿谁乱引闲人到，留住青蚨热赶归。
淡淡春风花落时，不堪愁望更相思。无金可买长门赋，有恨空吟团扇诗。
门前梅柳烂春辉，闭妾深闺绣舞衣。双燕不知肠欲断，衔泥故故傍人飞。
井上梧桐是妾移，夜来花发最高枝。若教不向深闺种，春过门前争得知。
与君咫尺长离别，遣妾容华为谁说。夕望层城眼欲穿，晓临明镜肠堪绝。
银釭斜背解明珰，小语偷声贺玉郎。从此不知兰麝贵，夜来新惹桂枝香。
洞口飞琼佩羽霓，香风飘拂使人迷。自从邂逅芙蓉帐，不数桃花流水溪。
枕绘鸳鸯久与栖，新裁雾縠鬬神鸡。与郎酣梦浑忘晓，鸡亦留连不肯啼。
灯锁莲花花照罍，翠钿同醉楚台巍。残灰剔罢携纤手，也胜金莲送辙回。
肱被当年仅御寒，青楼惯染血猩纨。牙床舒卷鹓鸾共，正值窗櫺月一团。
韩寿香从何处传，枕边芳馥恋婵娟。休疑粉黛加铤刃，玉女旃檀侍佛前。
党家风味足肥羊，绮阁留人漫较量。万羊亦是男儿事，莫学狂夫取次尝。
一豆聊供游冶郎，去时忙唤锁仓琅。入门独慕相如侣，欲拨瑶琴弹凤凰。
扰扰香云湿未干，鸦领蝉翼腻光寒。侧边斜插黄金凤，妆罢夫君带笑看。
弯弯柳叶愁边戏，湛湛菱花照处频。妩媚不烦螺子黛，春山画出自精神。
衔杯微动樱桃颗，咳唾轻飘茉莉香。曾见白家樊素口，瓠犀颗颗缀榴芳。
纤纤软玉削春葱，长在香罗翠袖中。昨日琵琶弦索上，分明满甲染猩红。
粉香汗湿瑶琴轸，春逗酥融绵雨膏。浴罢檀郎扪弄处，灵华凉沁紫葡萄。
莲花为号玉为腮，珍重尚书遣妾来。处士不生巫峡梦，虚劳神女下阳台。
为失三从泣泪频，此身何用处人伦。虽然日逐笙歌乐，长羡荆钗与布裙。
惆怅人间万事违，两人同去一人归。生憎平望亭前水，忍照鸳鸯相背飞。
惊看天地白荒荒，瞥见青山旧夕阳。始信大威能照映，由来日月借生光。
水国蒹葭夜有霜，月寒山色共苍苍。谁言千里自今夕，离梦杳如关塞长。
晓蝉呜咽暮莺愁，言语殷勤十指头。罢阅梵书聊一弄，散随金磬泥清秋。
霜规不让黄金色，圆质仍含御史香。何处同声情最异，临川太守谢家郎。
落日重城夕雾收，玳筵雕俎荐诸侯。因令朗月当庭燎，不使珠帘下玉钩。
东阁移尊绮席陈，貂簪龙节更宜春。军城画角三声歇，云幕初垂红烛新。
传闻象郡隔南荒，绛实丰肌不可忘。近有青衣连楚水，素浆还得类琼浆。
曦轮初转照仙扃，旋擘烟岚上窅冥。不得玄晖同指点，天涯苍翠漫青青。
菌阁芝楼杳霭中，霞开深见玉皇宫。紫阳天上神仙客，称在人间立世功。
王家山水画图中，意思都卢粉墨容。今日忽登虚境望，步摇冠翠一千峰。
万条江柳早秋枝，袅地翻风色未衰。欲折尔来将赠别，莫教烟月两乡悲。
浩思蓝山玉彩寒，冰囊敲碎楚金盘。诗家利器驰声久，何用春闱榜下看。
花落梧桐凤别凰，想登秦岭更凄凉。安仁纵有诗将赋，一半音词杂悼亡。
锦浦归舟巫峡云，绿波迢递雨纷纷。山阴妙术人传久，也说将鹅与右军。
昔以多能佐碧油，今朝同泛旧仙舟。凄凉逝水颓波远，惟有碑泉咽不流。
峨嵋山下水如油，怜我心同不系舟。何日片帆离锦浦，櫂声齐唱发中流。
翩翩射策东堂秀，岂复相逢豁寸心。借问风光为谁丽，万条丝柳翠烟深。
吴均蕙圃移嘉木，正及东溪春雨时。日晚莺啼何所为，浅深红腻压繁枝。
延英晓拜汉恩新，五马腾骧九陌尘。今日谢庭飞白雪，巴歌不复旧阳春。
支公别墅接花扃，买得前山总未经。入户剡溪云水满，高斋咫尺蹑青冥。
才游象外身虽远，学茂区中事易闻。自顾漳滨多病后，空瞻逸翮舞青云。
闻说凌云寺里苔，风高日近绝纤埃。横云点染芙蓉壁，似待诗人宝月来。
闻说凌云寺里花，飞空绕磴逐江斜。有时锁得嫦娥镜，镂出瑶台五色霞。
万里惊飙朔气深，江城萧索昼阴阴。谁怜不得登山去，可惜寒芳色似金。
茱萸秋节佳期阻，金菊寒花满院香。神女欲来知有意，先令云雨暗池塘。
千叠云峰万顷湖，白波分去绕荆吴。感君识我枕流意，重示瞿塘峡口图。
碧玉双幢白玉郎，初辞天帝下扶桑。手持云篆题新榜，十万人家春日长。
琼枝的皪露珊珊，欲折如披玉彩寒。闲拂朱房何所似，缘山偏映月轮残。
西风忽报雁双双，人世心形两自降。不为鱼肠有真诀，谁能梦梦立清江。
玉垒山前风雪夜，锦官城外别离魂。信陵公子如相问，长向夷门感旧恩。
竹郎庙前多古木，夕阳沈沈山更绿。何处江村有笛声，声声尽是迎郎曲。
洛阳陌上埋轮气，欲逐秋空击隼飞。今日芝泥检征诏，别须台外振霜威。
万里桥头独越吟，知凭文字写愁心。细侯风韵兼前事，不止为舟也作霖。
雨暗眉山江水流，离人掩袂立高楼。双旌千骑骈东陌，独有罗敷望上头。
绿沼红泥物象幽，范汪兼倅李幷州。离亭急管四更后，不见公车心独愁。
春教风景驻仙霞，水面鱼身总带花。人世不思灵卉异，竞将红缬染轻沙。
风前一叶压荷蕖，解报新秋又得鱼。兔走乌驰人语静，满溪红袂櫂歌初。
水荇斜牵绿藻浮，柳丝和叶卧清流。何时得向溪头赏，旋摘菱花旋泛舟。
阑边不见蘘蘘叶，砌下惟翻艳艳丛。细视欲将何物比，晓霞初叠赤城宫。
低头久立向蔷薇，爱似零陵香惹衣。何事碧溪孙处士，百劳东去燕西飞。
今朝纵目玩芳菲，夹缬笼裙绣地衣。满袖满头兼手把，教人识是看花归。
远水长流洁复清，雪窗高卧与云平。不嫌袁室无烟火，惟笑商山有姓名。
紫阳宫里赐红绡，仙雾朦胧隔海遥。霜兔毳寒冰茧净，嫦娥笑指织星桥。
九气分为九色霞，五灵仙驭五云车。春风因过东君舍，偷样人间染百花。
长裾本是上清仪，曾逐群仙把玉芝。每到宫中歌舞会，折腰齐唱步虚词。
前溪独立后溪行，鹭识朱衣自不惊。借问人间愁寂意，伯牙弦绝已无声。
青鸟东飞正落梅，衔花满口下瑶台。一枝为授殷勤意，把向风前旋旋开。
芙蓉新落蜀山秋，锦字开缄到是愁。闺阁不知戎马事，月高还上望夫楼。
扰弱新蒲叶又齐，春深花落塞前溪。知君未转秦关骑，月照千门掩袖啼。
冷色初澄一带烟，幽声遥泻十丝弦。长来枕上牵情思，不使愁人半夜眠。
二月杨花轻复微，春风摇荡惹人衣。他家本是无情物，一任南飞又北飞。
蜀门西更上青天，强为公歌蜀国弦。卓氏长卿称士女，锦江玉垒献山川。
消瘦翻堪见令公，落花无那恨东风。侬心犹道青春在，羞看飞蓬石镜中。
公子翩翩说校书，玉弓金勒紫绡裾。玄成莫便骄名誉，文采风流定不如。
驯扰朱门四五年，毛香足净主人怜。无端咬着亲情客，不得红丝毯上眠。
越管宣毫始称情，红笺纸上撒花琼。都缘用久锋头尽，不得羲之手里擎。
雪耳红毛浅碧蹄，追风曾到日东西。为惊玉貌郎君坠，不得华轩更一嘶。
陇西独自一孤身，飞去飞来上锦茵。都缘出语无方便，不得笼中再唤人。
出入朱门未忍抛，主人常爱语交交。衔泥秽污珊瑚枕，不得梁间更垒巢。
皎洁圆明内外通，清光似照水晶宫。只缘一点玷相秽，不得终宵在掌中。
跳跃深池四五秋，常摇朱尾弄纶钩。无端摆断芙蓉朵，不得清波更一游。
戏跃莲池四五秋，常揺朱尾弄银钩。无缘摆罢芙蓉朵，不得清波更一游。
爪利如锋眼似铃，平原捉兔称高情。无端窜向青云外，不得君王臂上擎。
蓊郁新栽四五行，常将劲节负秋霜。为缘春笋钻墙破，不得垂阴覆玉堂。
铸泻黄金镜始开，初生三五月裴回。为遭无限尘蒙蔽，不得华堂上玉台。
双鱼底事到侬家，扑手新诗片片霞。唱到白苹洲畔曲，芙蓉空老蜀江花。
平临云鸟八窗秋，壮压西川四十州。诸将莫贪羌族马，最高层处见边头。
芸香误比荆山玉，那似登科甲乙年。澹地鲜风将绮思，飘花散蕊媚青天。
凭阑却忆骑鲸客，把酒临风手自招。细雨声中停去马，夕阳影里乱鸣蜩。
萤在荒芜月在天，萤飞岂到月轮边。重光万里应相照，目断云霄信不传。
按辔岭头寒复寒，微风细雨彻心肝。但得放儿归舍去，山水屏风永不看。
珍簟新铺翡翠楼，泓澄玉水记方流。唯应云扇情相似，同向银床恨早秋。
一枝月桂和烟秀，万树江桃带雨红。且醉尊前休怅望，古来悲乐与今同。
云峰满目放春晴，历历银钩指下生。自恨罗衣掩诗句，举头空羡榜中名。
自叹多情是足愁，况当风月满庭秋。洞房偏与更声近，夜夜灯前欲白头。
大江横抱武昌斜，鹦鹉洲前户万家。画舸春眠朝未足，梦为蝴蝶也寻花。
烟花已入鸬鹚港，画舸犹沿鹦鹉洲。醉卧醒吟都不觉，今朝惊在汉江头。
无限荷香染暑衣，阮郎何处弄船归。自惭不及鸳鸯侣，犹得双双近钓矶。
春花秋月入诗篇，白日清宵是散仙。空卷珠帘不曾下，长移一榻对山眠。
满庭黄菊篱边拆，两朵芙蓉镜里开。落帽台前风雨阻，不知何处醉金杯。
枫叶千枝复万枝，江桥掩映暮帆迟。忆君心似西江水，日夜东流无歇时。
秦楼几夜惬心期，不料仙郎有别离。睡觉莫言云去处，残灯一盏野蛾飞。
今日喜时闻喜鹊，昨宵灯下拜灯花。焚香出户迎潘岳，不羡牵牛织女家。
水柔逐器知难定，云出无心肯再归。惆怅春风楚江暮，鸳鸯一只失群飞。
朝朝送别泣花钿，折尽春风杨柳烟。愿得西山无树木，免教人作泪悬悬。
情来对镜懒梳头，暮雨萧萧庭树秋。莫怪阑干垂玉箸，只缘惆怅对银钩。
心远浮云知不还，心云并在有无间。狂风何事相摇荡，吹向南山复北山。
离人无语月无声，明月有光人有情。别后相思人似月，云间水上到层城。
一住寒山万事休，更无杂念挂心头。闲于石壁题诗句，任运还同不系舟。
千生万死凡几生，生死来去转迷情。不识心中无价宝，犹似盲驴信脚行。
众星罗列夜明深，岩点孤灯月未沈。圆满光华不磨莹，挂在青天是我心。
千年石上古人踪，万丈岩前一点空。明月照时常皎洁，不劳寻讨问西东。
寒山顶上月轮孤，照见晴空一物无。可贵天然无价宝，埋在五阴溺身躯。
我向前谿照碧流，或向岩边坐磐石。心似孤云无所依，悠悠世事何须觅。
自从到此天台境，经今早度几冬春。山水不移人自老，见却多少后生人。
自从到此天台寺，经今早已几冬春。山水不移人自老，见却多少后生人。
自笑老夫筋力败，偏恋松岩爱独游。可叹往年至今日，任运还同不系舟。
无去无来本湛然，不居内外及中间。一颗水精绝瑕翳，光明透满出人天。
云山叠叠几千重，幽谷路深绝人踪。碧涧清流多胜境，时来鸟语合人心。
我之佛法是无为，何故今朝得有为。无韦始得三数载，不知此复是何韦。
百苦忘劳独进影，四恩在念契流通。如何未尽传灯志，溘然于此遇途穷。
画松一似真松树，且待寻思记得无。曾在天台山上见，石桥南畔第三株。
人人送酒不曾沽，终日松间挂一壶。草圣欲成狂便发，真堪画入醉僧图。
祝融高座对寒峰，云水昭丘几万重。五月衲衣犹近火，起来白鹤冷青松。
昨夜云生天井东，春山一雨一回风。林花并逐溪流下，欲上龙池通不通。
虎溪闲月引相过，带雪松枝挂薜萝。无限青山行欲尽，白云深处老僧多。
山寺门前多古松，溪行欲到已闻钟。中宵引领寻高顶，月照云峰凡几重。
禅客无心忆薜萝，自然行径向山多。知君欲问人间事，始与浮云共一过。
禅师来往翠微间，万里千峰到剡山。何时共到天台里，身与浮云处处闲。
池上莲荷不自开，山中流水偶然来。若言聚散定由我，未是回时那得回。
野泉烟火白云间，坐饮香茶爱此山。岩下维舟不忍去，青溪流水暮潺潺。
山边水边待月明，暂向人间借路行。如今还向山边去，只有湖水无行路。
天寒猛虎叫岩雪，林下无人空有月。千年像教今不闻，焚香独为鬼神说。
古松古柏岩壁间，猿攀鹤巢古枝折。五月有霜六月寒，时见山翁来取雪。
欲曙九衢人更多，千条香烛照星河。今朝始见金吾贵，车马纵横避玉珂。
年老心闲无外事，麻衣草座亦容身。相逢尽道休官好，林下何曾见一人。
古殿清阴山木春，池边跂石一观身。谁能来此焚香坐，共作罏峰二十人。
日日爱山归已迟，闲闲空度少年时。余身定寄林中老，心与长松片石期。
童子出家无第行，随师乞食遣称名。长沙岂敢论年几，绛老惟知甲子生。
时时闻说故人死，日日自悲随老身。白发不生应不得，青山长在属何人。
未识龙宫莫说珠，识珠言说与君殊。空拳只是婴儿信，岂得将来诳老夫。
神识苟能无罣碍，廓周法界等虚空。不假坐禅持戒律，超然解脱岂劳功。
熖水无鱼下底钩，觅鱼无处笑君愁。可怜谷隐老禅伯，被唾如何见亦羞。
出谷入谷路回转，秋风已至归期晚。举头何处望来踪，万仞千山鸟飞远。
此君与我在云溪，劲节奇文胜杖藜。为有岁寒堪赠远，玉阶行处愿提携。
玉帛征贤楚客稀，猿啼相送武陵归。湖头望入桃花去，一片春帆带雨飞。
雪岭金河独向东，吴山楚泽意无穷。如今白首乡心尽，万里归程在梦中。
空门寂寂淡吾身，溪雨微微洗客尘。卧向白云情未尽，任他黄鸟醉芳春。
落雪临风不厌看，更多还恐蔽林峦。愁人正在书窗下，一片飞来一片寒。
凿禁疏云数道开，垂风岸柳拂青苔。银波玉沫空池去，曾历千岩万壑来。
海静天高景气殊，鲸睛失彩蚌潜珠。不知今夜越台上，望见瀛洲方丈无。
雁塞五山临汗漫，云州一路出青冥。何因请住嘉祥寺，内史新修湖上亭。
秋风落叶满空山，古寺残灯石壁间。昔日经行人去尽，寒云夜夜自飞还。
君说南朝全盛日，秣陵才子更多人。千年秋色古池馆，谁见齐王西邸春。
绵绵渺渺楚云繁，万里西归望国门。禅子初心易凄断，秋风莫上少陵原。
剡茗情来亦好斟，空门一别肯沾襟。悲风不动罢瑶轸，忘却洛阳归客心。
山居不买剡中山，湖上千峰处处闲。芳草白云留我住，世人何事得相关。
蝶舞莺歌喜岁芳，柳丝袅袅蕙带长。江南春色共君有，何事君心独自伤。
望君不见复何情，野草闲云处处生。应向秦时武陵路，花间寂历一人行。
手携酒榼共书帏，回语长松我即归。若是出山机已息，岭云何事背君飞。
左右香童不识君，担簦访我领鸥群。山僧待客无俗物，唯有窗前片碧云。
至道无机但杳冥，孤灯寒竹自青荧。不知何处小乘客，一夜风来闻诵经。
云林出空乌未归，松吹时飘雨浴衣。石语花愁徒自诧，吾心见境尽为非。
正论禅寂忽狂歌，莫是尘心颠倒多。白足行花曾不染，黄囊贮酒欲如何。
二月湖南春草遍，横山渡口花如霰。相思一日在孤舟，空见归云两三片。
玉京真子名太一，因服日华心如日。此心不许世人知，只向仙宫未曾出。
世人不知心是道，只言道在他方妙。还如瞽者望长安，长安在西向东笑。
佳人但莫吹参差，正怜月色生酒卮。山公取醉不关我，为爱尊前白鹭鹚。
独将诗教领诸生，但看青山不爱名。满院竹声堪愈疾，乱床花片足忘情。
欲赏芳菲肯待辰，忘情人访有情人。西林可是无清景，祗为忘情不记春。
越山千万云门绝，西僧貌古还名月。清朝扫石行道归，林下眠禅看松雪。
路入松声远更奇，山光水色共参差。中峰禅寂一僧在，坐对梁朝老桂枝。
爱君门馆夜来清，琼树双枝是弟兄。月在诗家偏足思，风过客位更多情。
携锡西山步绿莎，禅心未了奈情何。湘宫水寺清秋夜，月落风悲松柏多。
莫学休公学远公，了心须与我心同。隋家古柳数株在，看取人间万事空。
禅子自矜禅性成，将来拟照建溪清。南看闽树花不落，更取何缘了妄情。
见说洞庭无上路，春游乱踏五灵芝。含桃风起花狼籍，正是仙翁碁散时。
海上仙山属使君，石桥琪树古来闻。他时画出白团扇，乞取天台一片云。
东城南陌强经过，怨别无心亦放歌。明日院公应问我，闲云常在石门多。
芳草随君自有情，不关山色与猿声。为看严子滩头石，曾忆题诗不著名。
白云关我不关他，此物留君情最多。情著春风生橘树，归心不怕洞庭波。
阮咸别曲四座愁，赖是春风不是秋。漫漫江行访兄弟，猿声几夜宿芦洲。
平明匹马上村桥，花发梅溪雪未消。日短天寒愁送客，楚山无限路遥遥。
才子南看多远情，闲舟荡漾任春行。新安江色长如此，何似新安太守清。
初到人间柳始阴，山书昨夜报春深。朝朝花落几株树，恼杀禅僧未证心。
平明择钵向风轻，正及隋堤柳色行。知尔禅心还似我，故宫春物肯伤情。
若为令忆洞庭春，上有闲云可隐身。无限白云山要买，不知山价出何人。
北望烟铺骠骑营，虏烽无火楚天晴。此时千里西归客，泗上春风得及耕。
悠悠渺渺属寒波，故寺思归意若何。长忆孤洲二三月，春山偏爱富春多。
从来湖上胜人间，远爱浮云独自还。孤月空天见心地，寥寥一水镜中山。
明日重阳今日归，布帆丝雨望霏霏。行过鹤渚知堪住，家在龙沙意有违。
维舟若许暂从容，送过重江不厌重。霜简别来今始见，雪山归去又难逢。
一奏胡笳客未停，野僧还欲废禅听。难将此意临江别，无限春风葭菼青。
斜日摇扬在柳丝，孤亭寂寂水逶迤。谁堪别后行人尽，唯有春风起路岐。
波上荻花非雪花，风吹撩乱满袈裟。如今岁晏无芳草，独对离樽作物华。
昨日雪山记尔名，吾今坐石已三生。少年道性易流动，莫遣秋风入别情。
今日同，明日隔，何事悠悠久为客。君怜溪上去来云，我羡磷磷水中石。
楚山千里一僧行，念尔初缘道未成。莫向舒姑泉口泊，此中呜咽为伤情。
西山禅隐比来闻，长道唯应我与君。书上无名心忘却，人间聚散似浮云。
莫道谪官无主人，秣陵才令日相亲。前溪更有忘忧处，荷叶田田间白苹。
爱君诗思动禅心，使我休吟待鹤吟。更说郡中黄霸在，朝朝无事许招寻。
官居鼎鼐古今无，名士才臣独一余。贤阁御题龙墨灿，诏归补衮在须臾。
寒塞无因见落梅，胡人吹入笛声来。劳劳亭上春应度，夜夜城南战未回。
都护今年破武威，胡沙万里鸟空飞。旄竿瀚海扫云出，毡骑天山蹋雪归。
强开尊酒向陵看，忆得君王旧日懽。不觉余歌悲自断，非关艳曲转声难。
春风日日闭长门，摇荡春心似梦魂。谁遣花开只笑妾，不如桃李正无言。
缘岸蒙笼出见天，晴沙沥沥水溅溅。何处羽人长洗药，残花无数逐流泉。
为爱松声听不足，每逢松树遂忘还。翛然此外更何事，笑向闲云似我闲。
看饮逢歌日屡曛，我身何似系浮云。时人不解野僧意，归去溪头作鸟群。
喧喧共在是非间，终日谁知我自闲。偶客狂歌何所为，欲于人事强相关。
人生百年我过半，天生才定不可换。东海钓鳌鳌不食，南山坐石石欲烂。
比来知尔有诗名，莫恨东归学未成。新丰有酒为我饮，消取故园伤别情。
翠楼春酒虾蟆陵，长安少年皆共矜。纷纷半醉绿槐道，躞蹀花骢骄不胜。
岁岁湖南隐已成，如何星使忽知名。沙鸥惯识无心客，今日逢君不解惊。
闻说情人怨别情，霜天淅沥在寒城。长宵漫漫角声发，禅子无心恨亦生。
东风万里送香来，上界千花向日开。却笑霞楼紫芝侣，桃源仙洞访仙才。
生天本自生天业，未必求仙便得仙。鹤背倾危龙背滑，君王且住一千年。
独夜相思但自劳，阮生吟罢梦云涛。此时小定未禅寂，古塔月中松磬高。
朱丝写别鹤泠泠，诗满红笺月满庭。莫学楚狂隳姓字，知音还有子期听。
独夜相思但自劳，阮生吟罢梦云涛。此时小定未禅寂，古塔月中松磐高。
一度林前见远公，静闻真语世情空。至今寂寞禅心在，任起桃花柳絮风。
为爱诗名吟至死，风魂雪魄去难招。直须桂子落坟上，生得一枝冤始消。
人间谩说上天梯，上万千回总是迷。曾似老人岩上坐，清风明月与心齐。
戴云山顶白云齐，登顶方知世界低。异草奇花人不识，一池分作九条溪。
风泉秪向梦中闻，身外无余可寄君。当户一轮惟晓月，挂檐数片是秋云。
寒谷荒台七里洲，贤人永逐水东流。独猿叫断青天月，千古冥冥潭树秋。
节分端午自谁言，万古传闻为屈原。堪笑楚江空渺渺，不能洗得直臣冤。
摧残枯木倚寒林，几度逢春不变心。樵客见之犹不采，郢人何事苦搜寻。
独蝉初唱古槐枝，委曲悲凉断续迟。雨后忽闻谁最苦，异乡孤馆忆家时。
衰柳蝉吟旁浊河，正当残日角声和。寻常不足少愁思，此际闻时愁更多。
不语凄凉无限情，荒堦行尽又重行。昔年住此何人在，满地槐花秋草生。
边邑鸿声一例秋，大波平日绕山流。故人千里同明月，尽夕无言空倚楼。
风舞槐花落御沟，终南山色入城秋。门门走马征兵急，公子笙歌醉玉楼。
密密无声坠碧空，霏霏有韵舞微风。幽人吟望搜辞处，飘入窗来落砚中。
翠毛丹觜乍教时，终日无寥似忆归。近来偷解人言语，乱向金笼说是非。
池荷衰飒菊芬芳，策杖吟诗上草堂。满目暮云风卷尽，郡楼寒角数声长。
霜陨中春花半无，狂游恣饮尽凶徒。年年赏玩公卿辈，今委沟塍骨渐枯。
水势滔滔不可量，渔舟容易泛沧浪。连山翠霭笼沙溆，白鸟翩翩下夕阳。
雨添一夜秋涛阔，极目茫茫似接天。不知龙物潜何处，鱼跃蛙鸣满槛前。
何事天时祸未回，生灵愁悴苦寒灰。岂知万倾繁华地，强半今为瓦砾堆。
一朵花开千叶红，开时又不藉春风。若教移在香闺畔，定与佳人艳态同。
寒食悲看郭外春，野田无处不伤神。平原累累添新冢，半是去年来哭人。
七条丝上寄深意，涧水松风生十指。自乃知音犹尚稀，欲教更入何人耳。
横压惊波防没溺，当初元创是军机。行人到此全无滞，一片江云踏欲飞。
家在闽山西复西，其中岁岁有莺啼。如今不在莺啼处，莺在旧时啼处啼。
家在闽山东复东，其中岁岁有花红。而今不在花红处，花在旧时红处红。
白苹红蓼碧江涯，日暖双双立睡时。愿揭金笼放归去，却随沙鹤鬬轻丝。
千愁万恨过花时，似向春风怨别离。若使众禽俱解语，一生怀抱有谁知。
长截邻鸡叫五更，数般名字百般声。饶伊摇舌先知晓，也待青天明即鸣。
宫殿峥嵘笼紫气，金渠玉砂五色水。守阍仙婢相倚睡，偷摘蟠桃几倒地。
只欲更缀上落花，恨不能把住明月。宁知耘田车水翁，日日日灸背欲裂。
柴门寂寂黍饭馨，山家烟火春雨晴。庭花蒙蒙水泠泠，小儿啼索树上莺。
风裁日染开仙囿，百花色死猩血谬。今朝一朵堕堦前，应有看人怨孙秀。
岸如洞庭山似剡，船漾清溪凉胜簟。月白风高不得眠，枯苇丛边钓师魇。
苇萧萧，风摵摵，落日江头何处客。斜倚帆樯不唤人，五湖浪向心中白。
山无绿兮水无清，风既毒兮沙亦腥。胡儿走马疾飞鸟，联翩射落云中声。
阵云忽向沙中起，探得胡兵过辽水。堪嗟护塞征戍儿，未战已疑身是鬼。
茶烹绿乳花暎帘，撑沙苦笋银纤纤。窗中山色青翠黏，主人于我情无厌。
白桑红椹莺咽咽，面揉玉尘饼挑雪。将为数日已一月，主人于我特地切。
水娇草媚掩山路，睡槎鸳鸯如画作。春光霭霭忽已暮，主人刚地不放去。
喷岚堆黛塞寒碧，窗前古雪入白石。临岐约我来不来，若来须拨红霞觅。
红豆树间滴红雨，恋师不得依师住。世情世界愁杀人，锦绣谷中归舍去。
抛牛沙上鬬百草，鉏陇老人又太老。薄烟漠漠覆桑枣，戴嵩醉后取次扫。
衲衣线麄心似月，自把短锄锄榾柮。青石溪边踏叶行，数片云随两眉雪。
山童貌顽名乞乞，放火烧畬采崖蜜。担头何物带山香，一箩白蕈一箩栗。
先生先生不可遇，爱平不平眉斗竖。黄昏雨雹空似黳，别我不知何处去。
行行一宿深村里，鸡犬丰年闹如市。黄昏见客合家喜，月下取鱼戽塘水。
巨鳌头缩翻仙翠，蟠桃烂落珊瑚地。浪溅霓旌湿鹏翅，略别千年太容易。
樵父貌饥带尘土，自言一生苦寒苦。担头担个赤瓷罂，斜阳独立蒙笼坞。
崆峒老人专一一，黄梅真叟却无无。独坐松根石头上，四溟无限月轮孤。
非色非空非不空，空中真色不玲珑。可怜卢大担柴者，拾得骊珠橐籥中。
优钵罗花万劫春，频犂田地绝纤尘。道吾道者相招好，不是香林采叶人。
柳岸花堤夕照红，风清襟袖辔璁珑。行人莫讶频回首，家在凝岚一点中。
赤棕榈笠眉毫垂，拄楖栗杖行迟迟。时人祗施盂中饭，心似白莲那得知。
见说武昌江上住，柏枯槐朽战时风。知师诗癖难医也，霜洒芦花明月中。
坠叶如花欲满沟，破篱荒井一蝉幽。亦知希骥无希者，作么令人强转头。
声利掀天竟不闻，草衣木食度朝昏。遥思山雪深一丈，时有仙人来打门。
家近吴王古战城，海风终日打墙声。今朝乡思浑堆积，琴上闻师大蟹行。
风恶波狂身似闲，满头霜雪背青山。相逢略问家何在，回指芦花满舍间。
小谢清高大谢才，圣君令泰此方来。一从到后常无事，铃阁公庭满绿苔。
红锦帐中歌白雪，乌皮几畔抚青英。不知何物为心地，赛却澄江彻底清。
谁报田中有黑虫，一家斋戒减仙容。分忧若也皆如此，天下家家有剩舂。
忧民心切出冲炎，禾稼如云喜气兼。林下闲人亦何幸，也随旌斾到银尖。
方恐狱中桃树出，忽闻枯木却生烟。褚祥为郡曾如此，却恐当时是偶然。
枯骨纵横遍水湄，尽收为冢碧参差。分明为报精灵辈，好送旌旗到凤池。
舍鲁依刘一片云，好风吹去远纤尘。犹期明月清风夜，来作西园第八人。
台殿参差耸瑞烟，桂花飘雪水潺潺。莫疑远去无消息，七万余年始半年。
桓玄旧辇残云湿，耶舍孤坟落照迟。有个山僧倚松睡，恐人来取白猿儿。
玉像珠龛香阵横，锦霞多傍石墙生。辟蛇行者今何在，花里唯闻鸠鸟声。
爱陶长官醉兀兀，送陆道士行迟迟。买酒过溪皆破戒，斯何人斯师如斯。
白薝卜花露滴滴，红苾刍草香蒙蒙。田地更无尘一点，是何人合住其中。
一生只著一麻衣，道业还欺习彦威。手把新诗说山梦，石桥天柱雪霏霏。
只是危吟坐翠层，门前岐路自崩腾。青云名士时相访，茶煮西峰瀑布冰。
击鼓求亡益是非，木中生火更何为。吾师别是醍醐昧，不是知心人不知。
花岛相逢满袖云，藉花论道过金巾。腾腾又入仙山去，只恐是青城丈人。
至境心为造化功，一枝青竹四弦风。寥寥双耳更深后，如在缑山明月中。
蚁踏金苞四五株，洞庭山上味何殊。不缘松树称君子，肯便甘人唤木奴。
蝶醉蜂痴一簇香，绣葩红蒂堕残芳。因嗟好德人难得，公子王孙尽断肠。
将比鹭鸶还恐屈，始思残雪不如多。清风相引去更远，皎洁孤高奈尔何。
河薄星疏雪月孤，松枝清气入肌肤。因知好句胜金玉，心极神劳特地无。
鬼气苍黄棘叶红，昔时人血此时风。相怜极目无疆地，曾落将军一阵中。
蝉声引出石中蛩，寂寞门扃叶数重。谁道思山心不切，等闲尽出两三峰。
银地无尘金菊开，紫梨红枣堕莓苔。一泓秋水一轮月，今夜故人来不来。
天目西峰古坏坛，坛边相别雪漫漫。如今四十余年也，还共当时恰一般。
囊里灵龟小似钱，道伊年与我同年。壶中长挈天相逐，何处升天更有天。
吾道将君道且殊，君须全似老君须。寻常有语争堪信，爱说蟠桃似瓮麤。
常忆苏耽好羽仪，信安山观住多时。不知玉质双栖处，两个仙人是阿谁。
谁带金轮髻里珠，何妨相逐去清都。旧山大有闲田地，五色香茆有子无。
秀眉青目树花衣，一钵随缘智不知。佛与轮王嫌不作，世间刚有个痴儿。
万水千山一鹤飞，岂愁游子暮何之。古今此著无人会，王积新输更不疑。
秋水莲花三四枝，我来慷慨步迟迟。不决浮云斩邪佞，真成龙去拟何为。
高碑说尔孝应难，弹指端思白浪间。堪叹行人不回首，前山应是苧萝山。
昏王亡国岂堪陈，只见明诚不见身。想得先生也知自，欲将留与后来人。
鸟啼花笑煖纷纷，路入青云白石门。君到前头好看好，老僧或恐是茆君。
咽雨哀风更不停，春光于尔岂无情。宜须唤得谢豹出，方始年年无此声。
三会单于满阁风，五行无忒月朦胧。如何十万家休戚，只在呜呜咽咽中。
剔皮刺血诚何苦，为写灵山九会文。十指沥干终七轴，后来求法更无君。
蜀魄关关花雨深，送师冲雨到江浔。不能更折江头柳，自有青青松柏心。
薝卜花红径草青，雪肤冰骨步轻轻。今朝暂到焚香处，只恐床前有虱声。
赤旃檀塔六七级，白菡萏花三四枝。禅客相逢只弹指，此心能有几人知。
六朝图画战争多，最是陈宫计数讹。若爱苍生似歌舞，隋皇自合耻干戈。
江头默想坐禅峰，白石山前万丈空。山下猎人应不到，雪深花鹿在庵中。
水底分明天上云，可怜形影似吾身。何妨舒作从龙势，一雨吹销万里尘。
万重千叠红霞嶂，夜烛朝香白石龛。常寄溪窗凭危槛，看经影落古龙潭。
丰衣足食处莫住，圣迹灵踪好遍寻。忽遇文殊开慧眼，他年应记老师心。
何处云根采得来，黑龙狂欲作风雷。知师念我形骸老，教把经行拄绿苔。
剥皮刺血诚何苦，欲写灵山九会文。十指沥干终七轴，后来求法更无君。
内唯胎发外秋毫，绿玉新栽管束牢。老病手疼无那尔，却资年少写风骚。
玉箸真文久不兴，李斯传到李阳冰。正悲千载无来者，果见僧中有个僧。
七丝湘水秋深夜，五字河桥日暮时。借问秘书郎此意，静弹高咏有谁知。
烘焙几工成晓雪，轻明百幅叠春冰。何消才子题诗外，分与能书贝叶僧。
才把文章干圣主，便承恩泽换禅衣。应嫌六祖传空衲，只向曹溪求息机。
著紫袈裟名已贵，吟红菡萏价兼高。秋风曾忆西游处，门对平湖满白涛。
四绝堂前万木秋，碧参差影压湘流。闲思宋杜题诗板，一日凭栏到夜休。
华亭来复去芝田，丹顶霜毛性可怜。纵与乘轩终误主，不如还放却辽天。
堪忆春云十二峰，野桃山杏摘香红。王孙可念愁金锁，从放断肠明月中。
白萍红蓼碧江涯，日暖双双立睡时。顾揭金笼放归去，却随沙鹤鬬轻丝。
陇西苍𪩘结巢高，本为无人识翠毛。今日笼中强言语，乞归天外啄含桃。
西山中，多狼虎，去岁伤儿复伤妇。官家不问孤老身，还在前山山下住。
春城来往桃李碧，煖艳红香断消息。吾徒自有山中邻，白昼冥心坐岚壁。
猿猱休啼月皎皎，蟋蟀不吟山悄悄。大耳仙人满颔须，醉倚长松一声啸。
石如骐𬴊岩作室，秋苔漫坛净于漆。袈裟盖头心在无，黄猿白猿啼日日。
荆门归路指湖南，千里风帆兴可谙。好听鹧鸪啼雨处，木兰舟晚泊春潭。
时事懒言多忌讳，野吟无主若纵横。君看三百篇章首，何处分明著姓名。
青泉碧树夏风凉，紫蕨红粳午爨香。应笑晨持一盂苦，腥膻市里叫家常。
曾携五老峰前过，几向双松石上弹。此境此身谁更爱，掀天羯鼓满长安。
千途万辙乱真源，白昼劳形夜断魂。忍着袈裟把名纸，学他低折五侯门。
莲花峰翠湿凝秋，旧业园林在下头。好束诗书且归去，而今不爱事风流。
三面僧邻一面墙，更无风路可吹凉。他年舍此归何处，青壁红霞裹石房。
竹低莎浅雨蒙蒙，水槛幽窗暑月中。有境牵怀人不会，东林门外翠横空。
灯引飞蛾拂焰迷，露淋栖鹤压枝低。冥心坐满蒲团稳，梦到天台过剡溪。
身着袈裟手杖藤，水边行止不妨僧。禽栖日落犹孤立，隔浪秋山千万层。
人间近遇风骚匠，鸟外曾逢心印师。除此二门无别妙，水边松下独寻思。
水边飞去青难辨，竹里归来色一般。磨吻鹰鹯莫相害，白鸥鸿鹤满沙滩。
柳岸晴缘十里来，水边精舍绝尘埃。煮茶尝摘兴何极，直至残阳未欲回。
长吉才狂太白颠，二公文阵势横前。谁言后代无高手，夺得秦皇鞭鬼鞭。
事遂鼎湖遗剑履，时来渭水掷鱼竿。欲知贤圣存亡道，自向心机反复看。
一林霜雪未沾头，争遣藏休肯便休。学尽世间难学事，始堪随处任虚舟。
幽院才容个小庭，疏篁低短不堪情。春来犹赖邻僧树，时引流莺送好声。
万境心随一念平，红芙蓉折爱河清。持经功力能如是，任驾白牛安稳行。
无艳无妖别有香，栽多不为待重阳。莫嫌醒眼相看过，却是真心爱澹黄。
正是闭门争合闭，大家开处不须开。还防朗月清风夜，有个诗人相访来。
法王遗制付仁王，难得难持劫数长。努力只须坚守护，三千八万是垣墙。
老病不能求药饵，朝昏祗是但焚烧。不知谁为收灰骨，垒石栽松傍寺桥。
君向岘山游圣境，我将何以记多才。叮咛堕泪碑前过，写取斯文寄我来。
三年为倅兴何长，归计应多事少忙。又见秋风霜裛树，满山椒熟水云香。
霏微晓露成珠颗，宛转田田未有风。任器方圆性终在，不妨翻覆落池中。
火云如烧接苍梧，原野烟连大泽枯。谩费葛衫葵扇力，争禁泉石润肌肤。
素萼金英歕露开，倚风凝立独徘徊。应思潋滟秋池底，更有归天伴侣来。
凤楼高映绿阴阴，凝重多含雨露深。莫谓一枝柔软力，几曾牵破别离心。
馆娃宫畔响廊前，依托吴王养翠烟。剑去国亡台殿毁，却随红树噪秋蝉。
月月便车奔帝阙，年年贡士过荆台。如何三度槐花落，未见故人携卷来。
不肯吟诗不听经，禅宗异岳懒游行。他年白首当人问，将底言谈对后生。
潇湘浦暖全迷鹤，逻逤川寒只有雕。谁向孤舟忆兄弟，坐看连雁度横桥。
日边乡井别年深，中国灵踪欲遍寻。何处碧山逢长老，分明认取祖师心。
贵向猎师家买得，携来乞与坐禅床。不知摘月秋潭畔，曾对何人啼断肠。
禅言难后到诗言，坐石心同立月魂。应记前秋会吟处，五更犹在老松根。
日东来向日西游，一钵闲寻遍九州。却忆鸡林本师寺，欲归还待海风秋。
海澄空碧正团圆，吟想玄宗此夜寒。玉兔有情应记得，西边不见旧长安。
晴日当楼晓香歇，锦带盘空欲成结。莺声渐老柳飞时，狂风吹落猩猩血。
一法传闻继老能，九华闲卧最高层。秋钟尽后残阳暝，门掩松边雨夜灯。
僧外闲吟乐最清，年登八十丧南荆。风骚作者为商确，道去碧云争几程。
梧桐雨畔夜愁吟，抖擞衣裾藓色侵。枉道一生无系着，湘南山水别人寻。
五色毛衣比凤雏，深花丛里祗如无。美人买得偏怜惜，移向金钗重几铢。
席帘高卷枕高攲，门掩垂萝蘸碧溪。闲把史书眠一觉，起来山日过松西。
蓬鬓蓬门积恨多，夜阑灯下不停梭。成缣犹自陪钱纳，未直青楼一曲歌。
隔岸红尘忙似火，当轩青嶂冷如冰。烹茶童子休相问，报道门前是衲僧。
六出奇花已住开，郡城相次见楼台。时人莫把和泥看，一片飞从天上来。
折柳亭边手重携，江烟澹澹草萋萋。杜鹃不解离人意，更向落花枝上啼。
草堂无物伴身闲，惟有屏风枕簟间。本向他山求得石，却于石上看他山。
通神笔法得玄门，亲入长安谒至尊。莫怪出来多意气，草书曾悦圣明君。
将知德行异寻常，每见持经在道场。欲识用心精洁处，一瓶秋水一炉香。
苍苍古庙映林峦，漠漠烟霞覆古坛。精魄不知何处在，威风犹入浙江寒。
瀛洲西望沃洲山，山在平湖缥缈间。常说使君千里马，至今龙迹尚堪攀。
火虐风饕水渍根，霜皴雪皱古苔痕。东风未肯随寒暑，又蘖清香与返魂。
惟有樽前今夜月，当时曾照堕楼人。梧桐叶老蝉声死，一夜洞庭波上风。
醉卧茅堂不闭关，觉来开眼见青山。松花落处宿猿在，麋鹿群群林际还。
我本无形暂有形，偶来人世逐营营。轮回债负今还毕，搔首翛然归上清。
生在儒家遇太平，悬缨垂带布衣轻。谁能世路趋名利，臣事玉皇归上清。
寂寂凝神太极初，无心应物等空虚。性修自性非求得，欲识真人祗是渠。
学道全真在此生，何须待死更求生。今生不了无生理，纵复生知那处生。
此生此物当生涯，白石青松便是家。对月卧云如野鹿，时时买酒醉烟霞。
山中犹有读书台，风扫晴岚画障开。华月冰壶依旧在，青莲居士几时来。
静神凝思仰青冥，此夕长天降瑞星。海上昨闻鹏羽翼，人间初见鹤仪形。
再扶日月归行殿，却领山河镇梦刀。从此雄名压寰海，八溟争敢起波涛。
谁运乾坤陶冶功，铸为双剑倚苍穹。题诗曾驻三天驾，碍日长含八海风。
抽得闲身伴瘦筇，乱敲青碧唤蛟龙。道人扫径收松子，缺月初圆天柱峰。
帆力劈开沧海浪，马蹄踏破乱山青。浮名浮利过于酒，醉得人心死不醒。
老鹤玄猿伴采芝，有时长叹独移时。翠娥红粉婵娟剑，杀尽世人人不知。
似鹤如云一个身，不忧家国不忧贫。拟将枕上日高睡，卖与世间荣贵人。
因卖丹砂下白云，鹿裘惟惹九衢尘。不如将耳入山去，万是千非愁杀人。
闷见戈鋋匝四溟，恨无奇策救生灵。如何饮酒得长醉，直到太平时节醒。
难把长绳系日乌，芳时偷取醉功夫。任堆金璧磨星斗，买得花枝不老无。
难把长绳系日乌，芳时偷取醉工夫。任堆金璧磨星斗，买得花枝不老无。
月到君山酒半醒，朗吟疑有水仙听。无人识我真闲事，赢得高秋看洞庭。
佛前香印废晨烧，金锡当门照寂寥。童子不知师病困，报风吹折好芭蕉。
老鹤玄猿伴采芝，有时长叹独移时。翠娥红粉浑如剑，杀尽世人人不知。
帆力劈开沧海浪，马蹄踏破乱山青。浮名浮利浓于酒，醉得人心死不醒。
松顶留衣上玉霄，永传异迹在中条。不知揖遍诸仙否，欲请还丹问昨宵。
不守庚申亦不疑，此心长与道相依。玉皇已自知行止，仁汝三彭说是非。
生在儒家遇太平，悬缨重滞布衣轻。谁能世上争名利，臣事玉皇归上清。
捉得金晶固命基，日魂东畔月华西。于中炼就长生药，服了还同天地齐。
莫怪瑶池消息稀，只缘尘事隔天机。若人寻得水中火，有一黄童上太微。
混元海底隐生伦，内有黄童玉帝名。白虎神符潜姹女，灵元镇在七元君。
三亩丹田无种种，种时须藉赤龙耕。曾将此种教人种，不解铅池道不生。
闪灼虎龙神剑飞，好凭身事莫相违。传时须在乾坤力，便透三清入紫微。
不用梯媒向外求，还丹只在体中收。莫言大道人难得，自是功夫不到头。
饮酒须教一百杯，东浮西泛自梯媒。日精自与月华合，有个明珠走上来。
不负三光不负人，不欺神道不欺贫。有人问我修行法，只种心田养此身。
时人若拟去瀛洲，先过巍巍十八楼。自有电雷声震动，一池金水向东流。
瓶子如金玉子黄，上升下降续神光。三元一会经年净，这个天中日月长。
学道须教彻骨贫，囊中只有五三文。有人问我修行法，遥指天边日月轮。
我自忘心神自悦，跨水穿云来相谒。不问黄芽肘后方，妙道通微怎生说。
肘传丹篆千年术，口诵黄庭两卷经。鹤观古坛松影里，悄无人迹户长扃。
独上高峰望八都，黑云散后月还孤。茫茫宇宙人无数，几个男儿是丈夫。
天下都游半日功，不须跨凤与乘龙。偶因博戏飞神剑，摧却终南第一峰。
朝游北越暮苍梧，袖里青虵胆气麤。三入岳阳人不识，朗吟飞过洞庭湖。
趯倒葫芦掉却琴，倒行直上卧牛岑。水飞石上迸如雪，立地看天坐地吟。
吾家本住在天齐，零落白云鏁石梯。来往八千消半日，依前归路不曾迷。
莲峰道士高且洁，不下莲宫经岁月。星辰夜礼玉簪寒，龙虎晓开金鼎热。
东山东畔忽相逢，握手丁宁语似钟。剑术已成君把去，有蛟龙处斩蛟龙。
朝泛苍梧暮却还，洞中日月我为天。匣中宝剑时时吼，不遇同人誓不传。
偎岩拍手葫芦舞，过岭穿云拄杖飞。来往八千须半日，金州南畔有松扉。
养得儿形似我形，我身枯悴子光精。生生世世常如此，争似留神养自身。
精养灵根气养神，此真之外更无真。神仙不肯分明说，迷了千千万万人。
不事王侯不种田，日高犹自抱琴眠。起来旋点黄金买，不使人间作业钱。
天涯海角人求我，行到天涯不见人。忠孝义慈行方便，不须求我自然真。
莫道幽人一事无，闲中尽有静工夫。闭门清昼读书罢，扫地焚香到日晡。
先生先生貌狞恶，拔剑当空气云错。连喝三回急急去，歘然空里人头落。
剑起星奔万里诛，风雷时逐雨声麤。人头携处非人在，何事高吟过五湖。
麤眉卓竖语如雷，闻说不平便放杯。仗剑当空千里去，一更别我二更回。
先生先生莫外求，道要人传剑要收。今日相逢江海畔，一杯村酒劝君休。
庞眉鬬竖恶精神，万里腾空一踊身。背上匣中三尺剑，为天且示不平人。
高谈阔论若无人，可惜明君不遇真。陛下问臣来日事，请看午未丙丁春。
四海孤游一野人，两壶霜雪足精神。坎离二物君收得，龙虎丹行运水银。
野人本是天台客，石桥南畔有旧宅。父子生来有两口，多好歌笙不好拍。
九重天子寰中贵，五等诸侯门外尊。争似布衣狂醉客，不教性命属乾坤。
草铺横野六七里，笛弄晚风三四声。归来饱饭黄昏后，不脱蓑衣卧月明。
这回相见不无缘，满院风光小洞天。一剑当空又飞去，洞庭惊起老龙眠。
偶乘青帝出蓬莱，剑戟峥嵘遍九垓。我在目前人不识，为留一笠莫沉埋。
南宫水火吾须济，北阙夫妻我自媒。洞里龙儿娇郁律，山前童子喜徘徊。
得道年来八百秋，不曾飞剑取人头。玉皇未有天符至，且货乌金混世流。
岘山一夜玉龙寒，凤林千树梨花老。襄阳城里没人知，襄阳城外江山好。
午夜君山玩月回，西邻小圃碧莲开。天香风露苍华冷，云在青霄鹤未来。
石池清水是吾心，刚被桃花影倒沉。一到邽山宫阙内，销闲澄虑七弦琴。
鲸吸鳌吞数百杯，玉山谁起复谁颓。醒时两袂天风冷，一朵红云海上来。
捏土为香事有因，世间宜假不宜真。皇朝宰相张天觉，天下云游吕洞宾。
西邻已富忧不足，东老虽贫乐有余。白酒酿来缘好客，黄金散尽为收书。
秋景萧条叶乱飞，庭松影里坐移时。云迷鹤驾何方去，仙洞朝元失我期。
黄鹤楼前吹笛时，白苹红蓼满江湄。衷情欲诉谁能会，惟有清风明月知。
达者推心兼济物，圣贤传法不离真。请师开说西来意，七祖如今未有人。
二八佳人体似酥，腰间仗剑斩凡夫。虽然不见人头落，暗里教君骨髓枯。
手内青虵凌白日，洞中仙果艳长春。须知物外烟霞客，不是尘中磨镜人。
醉舞高歌海上山，天瓢承露结金丹。夜深鹤透秋空碧，万里西风一剑寒。
高心休拟凤池游，朱绂银章宠已优。欲待祸来名欲灭，林泉养法预为谋。
嫫母西施共此身，可怜老少隔千春。他年鹤发鸡皮媪，今日玉颜花貌人。
花开花落两悲欢，花与人还事一般。开在枝间妨客折，落来地上请谁看。
一吸鸾笙裂太清，绿衣童子步虚声。玉楼唤醒千年梦，碧桃枝上金鸡鸣。
腹内婴儿养已成，且居廛市暂娱情。无端措大刚饶舌，却入白云深处行。
独自行来独自坐，无限世人不识我。惟有城南老树精，分明知道神仙过。
松枯石老水萦回，个里难教俗客来。擡眼试看山外景，纷纷风急障黄埃。
息精息气养精神，精养丹田气养身。有人学得这般术，便是长生不死人。
斗笠为帆扇作舟，五湖四海任遨游。大千沙界须臾至，石烂松枯经几秋。
或为道士或为僧，混俗和光别有能。苦海翻成天上路，毘卢常照百千灯。
闭目藏真神思凝，杳冥中里见吾宗。无边畔，迥朦胧，玄景观来觉尽空。
大道从来属自然，空堂寂坐守机关。三田宝，镇长存，赤帝分明坐广寒。
日月交加晓夜奔，昆仑顶上定乾坤。真镜里，实堪论，叆叆红霞晓寂门。
恍惚擒来得自然，偷他造化在其间。神鼎内，火烹煎，尽历阴阳结作丹。
卯酉门中作用时，赤龙时蘸玉清池。云薄薄，雨微微，看取妖容露雪肌。
子午常餐日月精，玄关门户启还扃。长如此，过平生，且把阴阳子细烹。
会合都从戊巳家，金铅水汞莫须夸。只此物，结丹砂，反复阴阳色转华。
位立三才属五行，阴阳合处便相生。龙飞踊，虎狌狞，吐个神珠各战争。
四象分明八卦周，乾坤男女论绸缪。交会处，更娇羞，转觉情深玉体柔。
运本还元于此寻，周流金鼎虎龙吟。身不老，俗难侵，貌返童颜骨变金。
还返初成立变童，瑞莲开处色辉红。金鼎内，迥朦胧，换骨添筋处处通。
那个仙经述此方，参同大易显阴阳。须穷取，莫颠狂，会者名高道自昌。
九转功成数尽干，开炉拨鼎见金丹。餐饵了，别尘寰，足蹑青云突上天。
举世人生何所依，不求自己更求谁。绝嗜欲，断贪痴，莫把神明暗里欺。
学道初从此处修，断除贪爱别娇柔。长守静，处深幽，服气餐霞饱即休。
贪贵贪荣逐利名，追游醉后恋欢情。年不永，代君惊，一报身终那里生。
万劫千生得个人，须知先世种来因。速觉悟，出迷津，莫使轮回受苦辛。
闭目寻真真自归，玄珠一颗出辉辉。终日玩，莫抛离，免使阎王遣使追。
一池荷叶衣无尽，两亩黄精食有余。又被人来寻讨著，移庵不免更深居。
举世都为名利醉，伊予独向道中醒。他时定是飞升去，冲破秋空一点青。
向为胡越犹怀想，况遇天仙隔锦屏。傥若玉京朝会去，愿随鸾鹤入青冥。
一饮琼浆百感生，玄霜捣尽见云英。蓝桥便是神仙窟，何必崎岖上玉清。
坐卧常携酒一壶，不教双眼识皇都。乾坤许大无名姓，疏散人中一丈夫。
得道高僧不易逢，几时归去愿相从。自言住处连沧海，别是蓬莱第一峰。
莫厌追欢笑语频，寻思离乱好伤神。闲来屈指从头数，得见清平有几人。
昔日曾随魏伯阳，无端醉卧紫金床。东君谓我多情赖，罚向人间作酒狂。
何用烧丹学驻颜，闹非城市静非山。时人若觅长生药，对景无心是大还。
何用梯媒向外求，长生只合内中修。莫言大道人难得，自是行心不到头。
张辞张辞自不会，天下经书在腹内。身即腾腾处世间，心即逍遥出天外。
试问朝中为宰相，何如林下作神仙。一壶美酒一炉药，饱听松风清昼眠。
林寺钟声度远滩，半轮残月落山前。徐徐拨櫂却归湾，浪叠朝霞锦绣翻。
渔弟渔兄喜到来，波官赛却坐江隈。椰榆杓子木瘤杯，烂煮鲈鱼满案堆。
何须问我道成时，紫府清都自有期。手握药苗人不识，体含金骨俗争知。
线作长江扇作天，靸鞋抛向海东边。蓬莱信道无多路，只在谭生拄杖前。
线大长江扇大天，屐鞋抛在海东邉。世间多少闲虫豸，尽在郯生柱杖前。
茶陵一道好长街，两畔栽柳不栽槐。夜后不闻更漏鼓，只听锤芒织草鞋。
此生生在此生先，何事从玄不复玄。已在淮南鸡犬后，而今便到玉皇前。
哦吟但写胸中妙，饮酒能忘身后名。但愿长闲有诗酒，一溪风月共清明。
几宵烟月锁楼台，欲寄侯门荐祢才。满面尘埃人不识，谩随流水出山来。
阆苑花前是醉乡，踏翻王母九霞觞。群仙拍手嫌轻薄，谪向人间作酒狂。
武陵城里崔家酒，地上应无天上有。南游道士饮一斗，卧向白云深洞口。
六亲恸哭还复苏，我笑先生泪个无。脱履定归天上去，空坟留入武陵图。
混沌未分我独存，包含四象立乾坤。还丹须向此中觅，得此方为至妙门。
煮石烹金炼太元，神仙不肯等闲传。人能认得其中理，夺尽乾坤造化权。
百首荒辞义亦深，因传同道决疑心。华池本是真神水，神水元来是白金。
取将白金为鼎器，鼎成潜伏汞来侵。汞入金鼎终年尽，产出灵砂似太阴。
曾见秦皇架石桥，海神忙迫涨惊潮。蓬莱隔海虽难到，直上三清却不遥。
有形皆朽孰不知，休吟春景与秋时。争如且醉长安酒，荣华零悴总奚为。
珠露金风下界秋，汉家陵树冷修修。当时不得仙桃力，寻作浮尘飘陇头。
五十余年四海清，自亲丹药得长生。若言尽是仙桃力，看取神仙簿上名。
月照骊山露泣花，似悲先帝早升遐。至今犹有长生鹿，时绕温泉望翠华。
水晶帐开银烛明，风摇珠珮连云清。休匀红粉饰花态，早驾双鸾朝玉京。
三星在天银河回，人间曙色东方来。玉苗琼蕊亦宜夜，莫使一花冲晓开。
饵柏身轻叠嶂间，是非无意到尘寰。冠裳暂备论浮世，一饷云游碧落间。
谁知古是与今非，闲蹑青霞与翠微。箫管秦楼应寂寂，彩云空惹薜萝衣。
魄微入魂牝牡结，阳呴阴滋神鬼灭。千歌万赞皆未决，古往今来抛日月。
神真炼形年未足，化为我子功相续。丞相瘗之刻玄玉，仙路何长死何促。
尾闾不禁沧溟竭，九转神丹都谩说。惟有班龙顶上珠，能补玉堂关下穴。
西去长沙东上船，思量此事已千年。长春殿掩无人扫，满眼梨花哭杜鹃。
邂逅相逢萼岭边，对倾浮蚁共谈玄。拟将剑法亲传授，却为迷人未有缘。
自从明府归仙后，出入尘寰直至今。不是藏名混时俗，卖药沽酒要安心。
三千功满去升天，一住人间数百年。华表他时却归日，沧溟应恐变桑田。
九霄云路奇哉险，曾把冲身入太和。今日东归浑似梦，望崖回首隔天波。
深羡青城好洞天，白龙一觉已千年。铺云枕石长松下，朝退看书尽日眠。
将知骨分到仙乡，酒饮金华玉液浆。莫道人间只如此，回头已是一年强。
峨嵋仙府静沈沈，玉液金华莫厌斟。凡客欲知真一洞，剑门西北五云深。
此中何必羡青城，玉树云栖不记名。闷即乘龙游紫府，北辰南斗逐君行。
谢郎双桧绿于云，昏晓浓阴色未分。若并毫宫仙鹿迹，定知高峭不如君。
尝忆江都大业秋，曾随銮跸戏龙舟。伤心一觉兴亡梦，堤柳无情识世愁。
学得丹青数万年，人间几度变桑田。桑田虽变丹青在，谁向丹青合得仙。
寻仙何必三山上，但使神存九窍清。炼得绵绵元气定，自然不食亦长生。
心田但使灵芝长，气海常教法水朝。功满自然留不住，更将何物驭丹霄。
还丹功满气成胎，九百年来混俗埃。自此三山一归去，无因重到世间来。
偶游洞府到芝田，星月茫茫欲曙天。虽则似离尘世了，不知何处偶真仙。
舞势随风散复收，歌声似磬韵还幽。千回赴节填词处，娇眼如波入鬓流。
曲龙桥顶玩瀛洲，凡骨空陪汗漫流。不假丹梯蹑霄汉，水晶盘冷桂花秋。
月砌瑶阶泉滴乳，玉箫催凤和烟舞。青城丈人何处游，玄鹤唳天云一缕。
造化天桥碧海东，玉轮还过辗晴虹。霓襟似拂瀛洲顶，颢气潜消橐籥中。
危桥横石架云端，跨鹿登临景象宽。颢魄洗烟澄碧落，桂花低拂玉簪寒。
惟有松杉空弄月，更无云鹤暗迷人。露凝金盏滴残酒，檀点佳人喷异香。
脸花不绽几含幽，今夕阳春独换秋。我守孤灯无白日，寒云陇上更添愁。
幽谷啼莺整羽翰，犀沈玉冷自长叹。月华不向扃泉户，露滴松枝一夜寒。
韶光不见分成尘，曾饵金丹忽有神。不意薛生携旧律，独开幽谷一枝春。
误入宫垣漏网人，月华静洗玉阶尘。自疑飞到蓬莱顶，琼艳三枝半夜春。
笑看沧海欲成尘，王母花前别众真。千岁却归天上去，一心珍重世间人。
和风装点锦城春，细雨如丝压玉尘。漫把诗情访奇景，艳花浓酒属闲人。
频倚银屏理凤笙，调中幽意起春情。因思往事成惆怅，不得缑山和一声。
牡丹未及开时节，况是秋风莫近前。留待来年二三月，一枝和露压神仙。
数载幽栏种牡丹，裹香包艳待神仙。神仙既有丹青术，携取何妨入洞天。
蚕市初开处处春，九衢明艳起香尘。世间总有浮华事，争及仙山出世人。
但于闺阁熟吹笙，太白真仙自有情。他日丹霄骖白凤，何愁子晋不闻声。
浮生如梦能几何，浮生复更忧患多。无人与我长生术，洛川春日且长歌。
来从一叶舟中来，去向百花桥上去。若到人间扣玉壶，鸳鸯自解分明语。
道启真心觉渐清，天教绝粒应精诚。云外仙歌笙管合，花间风引步虚声。
飞鸟莫到人莫攀，一隐十年不下山。袖中短书谁为达，华山道士卖药还。
日落焚香坐醮坛，庭花露湿渐更阑。净水仙童调玉液，春宵羽客化金丹。
摄念精思引彩霞，焚香虚室对烟花。道合云霄游紫府，湛然真境瑞皇家。
谪居蓬岛别瑶池，春媚烟花有所思。为爱君心能洁白，愿操箕帚奉屏帏。
弄玉有夫皆得道，刘纲兼室尽登仙。君能仔细窥朝露，须逐云车拜洞天。
萧郎不顾凤楼人，云涩回车泪脸新。愁想蓬瀛归去路，难窥旧苑碧桃春。
皇子陂头好月明，忘却华筵到晓行。烟收山低翠黛横，折得荷花远恨生。
湖水团团夜如镜，碧树红花相掩映。北斗阑干移晓柄，有似佳期常不定。
偶引群仙到世间，熏风殿里醉华筵。等闲贪赏不归去，愁杀韦郎一觉眠。
沧海成尘几万秋，碧桃花发长春愁。不来便是数千载，周穆汉皇何处游。
世间何事不潸然，得失人情命不延。适向蔡家厅上饮，回头已见一千年。
思量往事一愁容，阿母曾邀到汉宫。城阙不存人不见，茂陵荒草恨无穷。
采凤飞来到禁闱，便随王母驻瑶池。如今记得秦楼上，偷见萧郎恼妾时。
春梦悠扬生下界，一堪成笑一堪悲。马嵬不是无情地，自遇蓬莱睡觉时。
白云飘飘星汉斜，独行窈窕浮云车。仙郎独邀青童君，结情罗帐连心花。
若能相伴陟仙坛，应得文箫驾彩鸾。自有绣襦幷甲帐，瑶台不怕雪霜寒。
玩水登山无足时，诸仙频下听吟诗。此心不恋居人世，唯见天边双鹤飞。
曾折松枝为宝栉，又编栗叶代罗襦。有时问却秦宫事，笑撚山花望太虚。
昔时训子西河上，汉使经过问妾缘。自到仙山不知老，凡间唤作几千年。
鸳鸯相见不相随，笼里笼前整羽衣。但得他时人放去，水中长作一双飞。
相如曾作凤兮吟，昔被文君会此音。今日孤鸾还独语，痛哉仙子不弹琴。
圣主何曾识仲都，可嗟社稷在须臾。市东便是神仙窟，何必乘舟泛五湖。
卓立不求名出家，长怀片志在青霞。今日英雄气冲盖，谁能久坐宝莲花。
浦口潮来初淼漫，莲舟摇飏采花难。春心不惬空归去，会待潮回更折看。
忽然湖上片云飞，不觉舟中雨湿衣。折得莲花浑忘却，空将荷叶盖头归。
物触轻舟心自知，风恬烟静月光微。夜深江上解愁思，拾得红蕖香惹衣。
纤手垂钩对水窗，红蕖秋色艳长江。既能解珮投交甫，更有明珠乞一双。
湖面狂风且莫吹，浪花初绽月光微。沈潜暗想横波泪，得共鲛人相对垂。
洞庭风软荻花秋，新没青娥细浪愁。泪滴白苹君不见，月明江上有轻鸥。
昔日江头菱芡人，蒙君数饮松醪春。活君家室以为报，珍重长沙郑德璘。
山势萦回水脉分，水光山色翠连云。四时尽入诗人咏，役杀吴兴柳使君。
渺渺烟波接九疑，几人经此泣江蓠。年年绿水青山色，不改重华南狩时。
溯青山兮江之隅，拖湘波兮袅绿裾。荷拳拳兮情未舒，匪同归兮将焉如。
羞解明珰寻汉渚，但凭春梦访天涯。红楼日暮莺飞去，愁杀深宫落砌花。
燕语春泥堕锦筵，情愁无意整花钿。寒闺欹枕不成梦，香炷金炉自袅烟。
万里同心别九重，定知涉历此相逢。谁人翻向群峰路，不得苍梧徇玉容。
春鸟交交引思浓，岂期尘迹拜仙宫。鸾歌凤舞飘珠翠，疑是阳台一梦中。
鸾舆昔日出蒲关，一去苍梧更不还。若是不留千古恨，湘江何事竹犹斑。
愁闻黄鸟夜关关，沩汭春来有梦还。遗美代移刊勒绝，唯闻留得泪痕斑。
方承恩宠醉金杯，岂为干戈骤到来。亡国破家皆有恨，捧心无语泪苏台。
桃花流水两堪伤，洞口烟波月渐长。莫道仙家无别恨，至今垂泪忆刘郎。
泾阳平野草初春，遥望家乡泪滴频。当此不知多少恨，至今空忆在灵姻。
目断魂销正惘然，九疑山际路漫漫。何人知得心中恨，空有湘江竹万竿。
常说仙家事不同，偶陪花月此宵中。锦屏银烛皆堪恨，惆怅纱窗向晓风。
渺渺三湘万里程，泪篁幽石助芳贞。孤云目断苍梧野，不得攀龙到玉京。
碧杜红蘅缥渺香，冰丝弹月弄清凉。峰峦一一俱相似，九处堪疑九断肠。
玉辇金根去不回，湘川秋晚楚弦哀。自从泣尽江蓠血，夜夜愁风怨雨来。
少将风月怨平湖，见尽扶桑水到枯。相约杏花坛上去，画阑红子鬬摴蒲。
檐上檐前燕语新，花开柳发自伤神。谁能将我相思意，说与江隈解佩人。
坐久风吹绿绮寒，九天月照水精盘。不思却返沈潜去，为惜春光一夜欢。
澹荡春光物象饶，一枝琼艳不胜娇。若能许解相思佩，何羡星天渡鹊桥。
玉漏涓涓银汉清，鹊桥新架路初成。催妆既要裁篇咏，凤吹鸾歌早会迎。
宝车辗驻彩云开，误到蓬莱顶上来。琼室既登花得折，永将凡骨逐风雷。
负妾当时寤寐求，从兹粉面阻绸缪。宫空月苦瑶云断，寂寞巴江水自流。
落叶栖鸦掩庙扉，菟丝金缕旧罗衣。渡头明月好携手，独自待郎郎不归。
城东城西旧居处，城里飞花乱如絮。海燕衔泥欲下来，屋里无人却飞去。
千岁荒台隳路隅，一烦太守重椒涂。感君拂拭意何极，赠尔美妇与明珠。
冥路杳杳人不知，不用苦说使人悲。喜得逢君传家信，后会茫茫何处期。
痛填心兮不能语，寸断肠兮诉何处。春生万物妾不生，更恨香魂不相遇。
流水涓涓芹努芽，织乌西飞客还家。荒村无人作寒食，殡宫空对棠棃花。
新构茅斋野涧东，松楸交影足悲风。人间岁月如流水，何事频行此路中。
昔为吟风啸月人，今为吟风啸月身。冢坏路边吟啸罢，安知今日又劳神。
握里龙蛇纸上鸾，逡巡千幅不将难。顾云已往罗隐耄，更有何人逞笔端。
青山山下少年郎，失意当时别故乡。惆怅不堪回首望，隔谿遥见旧书堂。
涧水潺潺声不绝，溪垅茫茫野花发。自去自来人不知，归时唯对空山月。
天然与我一灵通，还与人间事不同。要识吾家真姓字，天地南头一段红。
六街鼓歇行人绝，九衢茫茫室有月。九衢生人何劳劳，长安土尽槐根高。
何人窗下读书声，南斗阑干北斗横。千里思家归不得，春风肠断石头城。
爷娘送我青枫根，不记青枫几回落。当时手刺衣上花，今日为灰不堪著。
禁烟佳节同游此，正值酴醿夹岸香。缅首十年前往事，强吟风景乱愁肠。
策马暂寻原上路，落花芳草尚依然。家亡国破一场梦，惆怅又逢寒食天。
截竹为筒作笛吹，凤凰池上凤凰飞。劳君更向黔南去，即是陶钧万类时。
寒食家家尽禁烟，野棠风坠小花钿。如今空有孤魂梦，半在嘉陵半锦川。
床头锦衾班复班，架上朱衣殷复殷。空庭朗月闲复闲，夜长路远山复山。
千年故国岁华奔，一柱高台已断魂。唯有岘亭清夜月，与君长啸学苏门。
高名宋玉遗闲丽，作赋兰成绝盛才。谁似辽东千岁鹤，倚天华表却归来。
早知离别切人心，悔作从来恩爱深。黄泉冥寞虽长逝，白日屏帷还重寻。
赤心用尽为相知，虑后防前只定疑。案牍可申生节目，桃符虽圣欲何为。
水不西归月暂圆，令人惆怅古城边。萧条明早分岐路，知更相逢何岁年。
五原分袂真吴越，燕拆莺离芳草歇。年少烟花处处春，北邙空恨清秋月。
莎草青青雁欲归，玉腮珠泪洒临岐。云鬟飘去香风尽，愁见莺啼红树枝。
乐广清羸经几年，姹娘相托不论钱。轻盈妙质归何处，惆怅碧楼红玉钿。
妾自吴宫还越国，素衣千载无人识。当时心比金石坚，今日为君坚不得。
高花岩外晓相鲜，幽鸟雨中啼不歇。红云飞过大江西，从此人间怨风月。
当时计拙笑将军，何事安邦赖美人。一自仙葩入吴国，从兹越国更无春。
云霞出没群峰外，鸥鸟浮沈一水间。一自越兵齐振地，梦魂不到虎丘山。
玉箸凝腮忆魏宫，朱弦一弄洗清风。明晨追赏应愁寂，沙渚烟销翠羽空。
织绡泉底少欢娱，更劝萧郎尽酒壶。愁见玉琴弹别鹤，又将清泪滴真珠。
红兰吐艳间夭桃，自喜寻芳数已遭。珠珮鹤桥从此断，遥天空恨碧云高。
云鬟消尽转蓬稀，埋骨穷荒失所依。牧马不嘶沙月白，孤魂空逐雁南飞。
秋草荒台响夜蛩，白杨凋尽减悲风。彩笺曾擘欺江总，绮阁尘消玉树空。
宝阁排云称望仙，五云高艳拥朝天。清溪犹有当时月，应照琼花绽绮筵。
素魄初圆恨翠娥，繁华浓艳竟如何。南朝唯有长江水，依旧门前作逝波。
箫管清吟怨丽华，秋江寒月绮窗斜。惭非后主题笺客，得见临春阁上花。
玉漏声长灯耿耿，东墙西墙时见影。月明窗外子规啼，忍使孤魂愁夜永。
独卧经秋堕鬓蝉，白杨风起不成眠。寻思往日椒房宠，泪湿衣襟损翠钿。
符吏匆匆叩夜扃，便随金简出幽冥。蒙师荐拔恩非浅，领得生神九过经。
春雨蒙蒙不见天，家家门外柳和烟。如今肠断空垂泪，欢笑重追别有年。
宝剑化龙归碧落，嫦娥随月下黄泉。一杯酒向青春晚，寂寞书窗恨独眠。
白浪漫漫去不回，浮云飞尽日西颓。始皇陵上千年树，银鸭金凫也变灰。
还吴东去过澄城，楼上清风酒半醒。想得到家春已暮，海棠千树已凋零。
争不逢人话此身，此身长夜不知春。自从国破家亡后，陇上惟添芳草新。
休说人间恨恋多，况逢佳客此相过。堂中纵有千般乐，争及阳春一曲歌。
幽谷穷花似妾身，纵怀香艳吐无因。多情公子能相访，应解回风暂借春。
恩情未足晓光催，数朵眠花未得开。却羡一双金扼臂，得随人世出将来。
阳台后会杳无期，碧树烟深玉漏迟。半夜香风满庭月，花前空赋别离诗。
相思无路莫相思，风里花开只片时。惆怅金闺却归去，晓莺啼断绿杨枝。
玉钩风急响丁东，回首西山似梦中。明月堂前人不到，庭前一夜老秋风。
宫中细草香红湿，宫内纤腰碧窗泣。唯有虹梁春燕雏，犹傍珠帘玉钩立。
江上樯竿一百尺，山中楼台十二重。山僧楼上望江上，指点樯竿笑杀侬。
仙人未必便仙去，还在人间人不知。手把白须从两鹿，相逢却问姓名谁。
薄命苏秦频去国，多情潘岳旋兴悲。今夜若栖芳草径，为传幽意达王孙。
终朝每去依烟火，春至还归养子孙。曾向苻王笔端坐，尔来求食浑家门。
昔为仙子今为虎，流落阴崖足风雨。更将斑毳被余身，千载空山万般苦。
三秋稽颡叩真灵，龙虎交时金液成。绛雪既凝身可度，蓬壶顶上彩云生。
谁家扫雪满庭前，万壑千峰在一拳。吾心不觉侵衣冷，曾向此中居几年。
拥褐藏名无定踪，流沙千里度衰容。传得南宗心地后，此身应便老双峰。
为有阎浮珍重因，远离西国赴咸秦。自从无力休行道，且作头陀不系身。
长安城东洛阳道，车轮不息尘浩浩。争利贪前竞着鞭，相逢尽是尘中老。
日晚长川不计程，离群独步不能鸣。赖有青青河畔草，春来犹得慰羁情。
爱此飘飖六出公，轻琼冷絮舞长空。当时正逐秦丞相，腾踯川原喜北风。
事君同乐义同忧，那校糟糠满志休。不是守株空待兔，终当逐鹿出林丘。
少年长负饥鹰用，内顾曾无宠鹤心。秋草驱除思去宇，平原毛血兴从禽。
为惭食肉主恩深，日晏蟠蜿卧锦衾。且学志人知白黑，那将好爵动吾心。
一点红裳出翠微，秋天云静月离离。天曹使者徒回首，何不从他九族卑。
能令音信通千里，解致龙蛇运八行。惆怅江生不相赏，应缘自负好文章。
昔日炎炎徒自知，今无烽灶欲何为。可怜国柄全无用，曾见家人下第时。
当时得意气填心，一曲君前直万金。今日不如庭下竹，风来犹得学龙吟。
头焦鬓秃但心存，力尽尘埃不复论。莫笑今来同腐草，曾经终日扫朱门。
危冠高袖楚宫妆，独步闲庭逐夜凉。自把玉簪敲砌竹，清歌一曲月如霜。
天马斜飞度三止，上将横行击四方。辎车直入无回翔，六甲次第不乖行。
我本长生深山内，更何入他不二门。争如访取旧时伴，休更朝夕劳神魂。
凉风暮起骊山空，长生殿鏁霜叶红。朝来试入华清宫，分明忆得开元中。
皎洁玉颜胜白雪，况乃当年对风月。沈吟不敢怨春风，自叹容华暗消歇。
绛衣披拂露盈盈，淡染胭脂一朵轻。自恨红颜留不住，莫怨春风道薄情。
刚被恩情役此心，无端变化几湮沈。不知逐伴归山去，长笑一声烟雾深。
铅华久御向人间，欲舍铅华更惨颜。纵有青丘吟夜月，无因重照旧云鬟。
独持巾栉掩玄关，小帐无人烛影残。昔日罗衣今化尽，白杨风起陇头寒。
知君久积池塘梦，遣我方思变动来。操执若同颜叔子，今宵宁免泪盈腮。
团圆今夕色光辉，结了同心翠带垂。此后莫教尘点染，他年长照岁寒姿。
揉蓝绿色曲尘开，静见三星入坐来。桂影已圆攀折后，子孙长作栋梁材。
珠露素中书缱绻，青萝帐里寄鸳鸯。自怜孤影清秋夕，洒泪裴回滴冷光。
飞燕身轻未是轻，枉将弱质在岩扃。今来不得同鸳枕，相伴神魂入杳冥。
洞府深沈春日长，山花无主自芬芳。凭阑寂寂看明月，欲种桃花待阮郎。
深闺闲锁难成梦，那得同衾共绣床。一自与郎江上别，霜天更自觉宵长。
愁听黄莺唤友声，空闺曙色梦初成。窗间总有花笺纸，难寄妾心字字明。
寂静璇闺度岁年，并头莲叶又如钱。愁人独处那堪此，安得君来独枕眠。
卧病匡床香屡添，夜深犹有一丝烟。怀君无计能成梦，更恨砧声到枕边。
花作婵娟玉作妆，风流争似旧徐娘。夜深曲曲湾湾月，万里随君一寸肠。
长安少女踏春阳，何处春阳不断肠？舞袖弓弯浑忘却，罗衣空换九秋霜。
君王多感放东归，从此秦宫不复期。春景似伤秦丧主，落花如雨泪燕脂。
清风明月夜深时，箕帚卢郎恨已迟。他日孟家坡上约，再来相见是佳期。
卖药因循未得还，却因耽酒到人间。有心只恋琵琶坂，无意更登山上山。
鬟梳闹扫学宫妆，独立闲庭纳夜凉。手把玉簪敲砌竹，清歌一曲月如霜。
五灵华，晓玲珑，天府由来汝府中。惆怅此情言不尽，一丸萝卜火吾宫。
霜钟鸣时夕风急，乱鸦又望寒林集。此时辍櫂悲且吟，独向莲华一峰立。
一双胡子着绯袍，一个须多一鼻高。相对厅前捺且立，自惭身品世间毛。
飘风忽起团团旋，倒地还如著脚𫗰。莫怪殿上空行事，却为元非五品才。
天门街上倒天枢，火急先须卸火珠。计合一条麻线挽，何劳两县索人夫。
青骢一匹昆仑牵，奏上大王不取钱。直为猛风波滚骤，莫怪昌龄不下船。
生情镂月为歌扇，出性裁云作舞衣。照镜自怜回雪影，来时好取洛川归。
钑镂银盘盛蛤蜊，镜湖莼菜乱如丝。乡曲近来佳此味，遮渠不道是吴儿。
钑镂银盘盛炒𫚥，镜湖莼菜乱如麻。汉儿女嫁吴儿妇，吴儿尽是汉儿爷。
有个将军不得名，唯教健卒喝书生。尚书近日清如镜，天子官街不许行。
忽闻射猎出军城，人著戎衣马带缨。倒把角弓呈一箭，满山狐兔当头行。
白在东都元已薨，兰台凤阁少人登。冬瓜堰下逢张祜，牛屎堆旁说我能。
布袍披袄火烧毡，纸补箜篌麻接弦。更著一双皮屐子，纥梯纥榻出门前。
黄昏不语不知行，鼻似烟窗耳似铛。独把象牙梳插鬓，昆仑山上月初明。
觅得黄骝鞁绣鞍，善和坊里取端端。扬州近日浑成差，一朵能行白牡丹。
白帝城头二月时，忍教清醒看花枝。莫言世上无袁许，客子由来是相师。
渭水秦山照眼明，希仁何事寡诗情。只因学得虞姬婿，书字才能记姓名。
釜戴山中鹿又鸣，此际多应到表兄。表兄不是严家子，合是三兄与四兄。
假金只用真金镀，若是真金不镀金。十载长安得一第，何须空腹用高心。
文章漫道能吞凤，杯酒何曾解吃鱼。今日梓州张社会，应须遭这老尚书。
未向燕台逢厚礼，幸因社会接余欢。一鱼吃了终无愧，鲲化为鹏也不难。
三春桃李本无言，苦被残阳鸟雀喧。借问东邻效西子，何如郭素拟王轩。
数年百姓受饥荒，太守贪残似虎狼。今日海隅鱼米贱，大须惭愧石榴黄。
分峡东西路正长，行人名利火然汤。路傍著板沧浪峡，真是将闲搅撩忙。
春娘爱上酒家楼，不怕归迟总不忧。推道那家娘子卧，且留教住待梳头。
不论秋菊与春花，个个能噇空腹茶。无事莫教频入库，一名闲物要些些。
相公经文复经武，常侍好今兼好古。昔人曾闻阿武婆，今日亲见阿婆舞。
硬骨残形知几秋，尸骸终是不风流。顽皮死后钻须遍，都为平生不出头。
山夫留意向丹梯，连帅邀来出药畦。常见浙东夸镜水，镜湖元在浙江西。
近日侯门不重才，莫将文艺拟为媒。相逢若要如胶漆，不是红妆即拨灰。
商山食店大悠悠，陈鹖𫗰锣古𩠈头。更有台中牛肉炙，尚盘数脔紫光球。
惯向溪边折柳杨，因循行客到州漳。无端触忤王衙押，不得今朝看饮乡。
绿罗裙下标三棒，红粉腮边泪两行。叉手向前咨大使，这回不敢恼儿郎。
槐影参差覆杏坛，儒门子弟尽高官。却教酒户重修庙，觅我惭惶也不难。
取水郎中何日了，破柴员外几时休。早知蜀地区娵与，悔不长安大比丘。
厥父元非道郡奴，允光何事太侏儒。可中与个皮裩著，擎得天王左脚无。
扬眉斗目恶精神，捏合将来恰似真。刚被时流借拳势，不知身自是泥人。
出得门来背拄天，同行难可与差肩。若教倚向闲窗下，恰似箜篌不着弦。
我皇开国十余年，一辈超升炙手欢。闲向五门楼下望，衙官骑马使衙官。
三斤绿茗赐贻恭，一种颁沾事不同。想料肠怀无荅处，披毛戴角谢郎中。
坐卧兼行总一般，向人努眼太无端。欲知自己形骸小，试就蹄涔照影看。
名山主簿实堪愁，难𫜪他家大骨头。米纳功南钱纳府，祗看江面水东流。
与虱都来不较多，㩧挑筋斗太喽啰。忽然管着一篮子，有甚心情那你何。
蝉眼龟形脚似蛛，未曾正面向人趋。如今饤在盘筵上，得似江湖乱走无。
深宫富贵事风流，莫忘生身老骨头。因与太师欢笑处，为吾方便觅彭州。
有人教我向衡阳，一度思归欲断肠。为报艳妻兼少女，与吾觅取朗州场。
借问襄王安在哉，山川此地胜阳台。今宵寓宿高塘馆，神女何曾入梦来。
高唐不是这高塘，淮畔荆南各异方。若向此中求荐枕，参差笑杀楚襄王。
八片尖裁浪作球，火中𬊈了水中揉。一包闲气如长在，惹踢招拳卒未休。
杜叟学仙轻蕙质，韦公事佛畏青娥。乐营却是闲人管，两地风情日渐多。
秋浦亚卿颜叔子，谯都中宪老桑门。如今柳巷通车马，唯恐他时立棘垣。
白日苍蝇满飰盘，夜间蚊子又成团。每到更深人静后，定来头上𫜪杨鸾。
龙津掉尾十年劳，声价当时鬬月高。惟有红妆回舞手，似持霜刀向猿猱。
十载文场敢惮劳，宋都回鶂为风高。今朝甘被花枝笑，任道尊前爱缚猱。
赵氏儿皆尼氏女，师翁儿即晋公儿。却教术士难推算，胎月分张与阿谁。
乞儿还有大通年，三十三人椀杖全。薛庶准前骑瘦马，范酂依旧盖番毡。
今年敕下尽骑驴，短轴长秋满九衢。清瘦儿郎犹自可，就中愁杀郑昌图。
慈恩塔下亲泥壁，滑腻光华玉不如。何事博陵崔四十，金陵腿上逞欧书。
云林应讶鹤书迟，自入京来探事宜。从此见山须合眼，被山相赚已多时。
姚家新婿是房郎，未解芳颜意欲狂。见说正调穿羽箭，莫教射破寺家墙。
张公吃酒李公颠，盛六生儿郑九怜。舍下雄鸡伤一德，南头小凤纳三千。
张公吃酒李公颠，盛六生儿郑九怜。舍下雄鸡失一足，街头小福拉三拳。
莫将庞大作荍团，庞大皮中的不干。不怕凤皇当额打，更将鸡脚用筋缠。
昔日已前家未贫，苦将钱物结交亲。如今失路寻知己，行尽关山无一人。
新河得通舟楫利，直达沧海鱼盐至。昔日徒行今骋驷，美哉薛公德滂被。
父母育我田使君，精神为人上天闻。田中致雨山出云，但愿常在不患贫。
今年选数恰相当，都由座主无文章。案后一腔冻猪肉，所以名为姜侍郎。
延和高阁上干云，小语犹疑太乙闻。烧尽降真无一事，开门迎得毕将军。
莫交牵动青猪足，动即炎炎不可扑。鸷兽不欲两头黄，黄即其年天下哭。
由来秉节世无双，独守孤城死不降。何似知机早回首，免教流血满长江。
还乡寂寂杳无踪，不挂征帆水陆通。蹋得故乡回地稳，更无南北与西东。
瑞云灵迹镇梁东，他日多应与古同。岁月迁移人事改，再来闲处又兴功。
三水中，四维下，上帝降子于辰马。一则藏身青木中，一则见形黑金东。
八月无霜塞草青，将军骑马出空城。汉家天子西巡狩，犹向江东更索兵。
索得娘来忘却家，后院桃李不生花。猪儿狗儿都死尽，养得猫儿患赤瘕。
湖南城郭好长街，竟栽柳树不栽槐。百姓奔窜无一事，只是椎芒织草鞋。
十姓胡中第六胡，也曾金阙掌洪炉。少年从事夸门第，莫向尊前气色粗。
十姓胡中第六胡，文章官职胜崔卢。暂来关外分优寄，不称宾筵语气粗。
三年时节向边隅，人信方知药力殊。夺得春光来在手，青娥休笑白髭须。
西王母桃种我家，三千阳春始一花。结实苦迟为人笑，攀折唧唧长咨嗟。
江南近别亦依依，山晚川长客伴稀。独坐相思计行日，出门临水望君归。
城西三月三十日，别友辞春两恨多。帝里却归犹寂寞，通州独去又如何。
袅露牵风夹瘦莎，一星星火遍窠窠。闲门永巷新秋里，幸不伤廉莫怕多。
古藓寒芜让品流，小斋多谢伴清幽。若教夷甫门前种，也是无多过一秋。
风雨荆州二月天，问人须雇峡中船。西南一望云和水，犹道黔南有四千。
乳洞阴阴碧涧连，杉松六月冷无蝉。黄昏飞尽白蝙蝠，茶火数星山寂然。
东风晴色挂阑干，眉叶初晴畏晓寒。江上别筵终日有，绿条春在长应难。
看山亭下小鸣泉，呜咽难通亦可怜。惆怅无人为疏凿，拥愁含恨过年年。
倚风无力减香时，涵露如啼卧翠池。金谷楼前马嵬下，世间殊色一般悲。
不耐高风怕冷烟，瘦红欹委倒青莲。无人解把无尘袖，盛取残香尽日怜。
无情柔态任春催，似不胜风倚古台。多少去年今日恨，御沟颜色洞庭来。
点空夸黛妒愁媚，何必浮来结梦思。惭愧二年青翠色，惹窗黏枕伴吟诗。
婀娜枝香拂酒壶，向阳疑是不融酥。晚来嵬峨浑如醉，惟有春风独自扶。
纤枝瑶月弄圆霜，半入邻家半入墙。刘阮不知人独立，满衣清露到明香。
前年帝里探春时，寺寺名花我尽知。今日长安已灰烬，忍随南国对芳枝。
鹅湖山下稻粱肥，㹠阱鸡栖对掩扉。桑柘影斜春社散，家家扶得醉人归。
辍櫂南湖首重回，笑青吟翠向崔嵬。天应不许人全见，长把云藏一半来。
数树新栽在画桥，春来犹自长长条。东风多事刚牵引，已解纤纤学舞腰。
金堤堤上一林烟，况近清明二月天。别有数枝遥望见，画桥南面拂秋千。
春物牵情不奈何，就中杨柳态难过。也知是处无花去，争奈看时未觉多。
小眉初展绿条稠，露压烟蒙不自由。莫是折来偏属意，依稀相似是风流。
九衢春霁湿云凝，着地毶毶碍马行。拟折无端抛又恋，乱穿来去羡黄莺。
千树阴阴盖御沟，雪花金穗思悠悠。先朝事后应无也，惟是荒根逐碧流。
摇荡和风恃赖春，蘸流遮路逐年新。颠狂絮落还堪恨，分外欺凌寂寞人。
暖催春促吐芳芽，伴雨从风处处斜。莫道玄功无定配，不然争得见桃花。
小池前后碧江滨，窣翠抛青烂熳春。不是和风为擡举，可能开眼向行人。
深绿依依配浅黄，两般颜色一般香。到头袅娜成何事，秪解年年断客肠。
一夕心期一种欢，那知疏散负杯盘。尊前数片朝云在，不许冯公子细看。
踏破苔痕一迳斑，白云飞处见青山。不知浮世尘中客，几个能知物外闲。
细韵飕飕入骨凉，影兼巢鹤过高墙。盘根一种依平地，自是梧桐不久长。
聚如浮沫散如云，聚不相将散不分。入郭当时君是我，归山今日我非君。
浪花有意千里雪，桃花无言一队春。一壶酒，一竿身，快活如侬有几人。
一櫂春风一叶舟，一纶茧缕一轻钩。花满渚，酒满瓯，万顷波中得自由。
深院静，小庭空，断续寒砧断续风。无奈夜长人不寐，数声和月到帘栊。
云鬟乱，晚妆残，带恨眉儿远岫攒。斜托香腮春笋懒，为谁和泪倚阑干。
仙女下，董双成，汉殿夜凉吹玉笙。曲终却从仙官去，万户千门惟月明。
河汉女，玉炼颜，云𫐌往往在人间。九霄有路去无迹，袅袅香风生佩环。
名花倾国两相欢，常得君王带笑看。解得春风无限恨，沈香亭北倚阑干。
千里枫林烟雨深，无朝无暮有猿吟。倚桡静听曲中意，好似云山韶濩音。
霅溪湾里钓鱼翁，舴艋为家西复东。江上雪，浦边风，笑着荷衣不叹穷。
乐是风波钓是闲，草堂松桧已胜攀。太湖水，洞庭山，狂风浪起且须还。
章台柳，章台柳，往日依依今在否？纵使长条似旧垂，也应攀折他人手。
湘水流，湘水流，九疑云物至今愁。若问二妃何处所，零陵芳草露中秋。
花非花，雾非雾，夜半来，天明去。来如春梦不多时，去似朝云无觅处。
怅望前回梦里期，看花不语苦寻思。眉眼细，鬓云垂，惟有多情宋玉知。
深夜归来长酩酊，扶入流苏犹未醒。惊睡觉，笑呵呵，长笑人生能几何。
蟾彩霜华夜不分，天外鸿声枕上闻。人寂寂，叶纷纷，才睡依前梦见君。
梦觉云屏依旧空，杜鹃声咽隔帘栊。一日日，恨重重，泪界莲腮两线红。
金似衣裳玉似身，眼如秋水鬓如云。来洞口，望烟分，刘阮不归春日曛。
櫂警鸥飞水溅袍，影随潭面柳垂縚。终日醉，绝尘劳，曾见钱塘八月涛。
风浩寒溪照胆明，小君山上玉蟾生。荷露坠，翠烟轻，拨剌游鱼几个惊。
夜悄悄，烛荧荧，金炉香尽酒初醒。春睡起来回雪面，含羞不语倚云屏。
莲脸薄，柳眉长，等闲无事莫思量。每一见时明月夜，损人情思断人肠。
云锁嫩黄烟柳细，风吹红蒂雪梅残。光影不胜闺阁恨，行行坐坐黛眉攒。
愁锁黛眉烟易惨，泪飘红脸粉难匀。憔悴不知缘底事，遇人推道不宜春。
罗袖动香香不已，红蕖袅袅秋烟里。轻云岭下乍摇风，嫩柳池塘初拂水。
龙舟摇曳东复东，采莲湖上红更红。波淡淡，水溶溶，奴隔荷花路不通。
西湖南湖鬬彩舟，青蒲紫蓼满中洲。波渺渺，水悠悠，长奉君王万岁游。
床头锦衾斑复斑，架上朱衣殷复殷。空庭明月闲复闲，夜长路远山复山。
采莲江浦觅同心，日暮风生江水深。莫言花重船应没，自解凌波不畏沈。
天上姮娥遥解意，偏教月向踏歌明。共待山头明月上，照君行棹出长川。
巴峡猿声催客泪，铜梁山翠入江楼。千峰鸟路含梅雨，五月蝉声送麦秋。
野人误向人闲老，为谢金华洞里云。莫言归去无人伴，自有中天月正明。
不随暮雨苍江去，且向朝云白雪歌。欲于北阙辞苍海，却望东山愧白云。
风前酒醒看山笑，湖上诗成共客吟。画烛满堤烧月色，澄江绕树浸城阴。
路出胥门深浅浪，月残吴苑两三星。石桥路上千峰月，山殿云中半夜钟。
山衔落日溪光动，岸转回风槛影浮。座内数声来远鹤，烟中一派辨孤舟。
吴将勤苦见高科，艺至春官不奈何。想得江南诸父老，因君鞭鞑子孙多。
皎洁西楼月未斜，笛声寥亮入东家。顿令灯下裁衣妇，误翦同心一片依。
六时佛火明珠缀，午后茶烟出翠微。萦砌乳泉梳石发，滴松银露洗墙衣。
无端玉叶连天起，不放金波到晓流。暗惜蚌胎沈海面，仰思鹏翼破风头。
飞鸥撒浪三千里，暮草摇风一万畦。黛色浅深山远近，碧烟浓淡树高低。
蒹葭水暗萤知夜，杨柳风高雁送秋。露滴晓花疑锦绣，风吹寒竹认笙簧。
堤草袅空垂露眼，渚浦穿浪凑烟芽。晴楼谈罢山横黛，夜局碁酣烛坠花。
千嶂雪消溪影绿，几家梅绽酒波清。风拂乱灯山磬曙，露沾仙杏石坛春。
说四句，演毘尼，凡夫听者尽归依。天假吾师多伎术，就中草圣最狂逸。
芙蓉零落秋池雨，杨柳萧疏晓岸风。神思只劳书卷上，年光任过酒杯中。
满庭花落迷行路，绕院泉声写半山。向暮此中回首去，洞门深处鸟关关。
莺归树顶繁声转，雁去天边细影斜。雨拂青青行处草，烟含灼灼望中花。